**Z A P I S N I K**

**SA 16. SJEDNICE GRADSKOG VIJEĆA**

**GRADA IVANIĆ-GRADA**

**U Ivanić-Gradu, 5. studenog 2014**.

16. sjednica Gradskog vijeća Grada Ivanić-Grada održana je dana 5. studenog 2014. godine s početkom u 16.00 sati u Spomen domu Alojz Vulinec, Vulinčeva 30, Ivanić-Grad.

Zapisnik vodi Nikolina Mužević – referentica za poslove Gradskog vijeća i Gradonačelnika.

Prisutni članovi Gradskog vijeća:

Gordana Kanić, Željko Pongrac, Željko Brezovečki, Tomislav Cuvaj, Milica Piličić, Sanja Mahovlić Vučinić, Ivica Mračić, Tomislav Kunovec, Boris Kovačić, Maja Holub Injić, Igor Cepetić, Drago Dianek, Ivica Levar, Martin Laškarin, Krešimir Malec, Ilija Krištić.

Odsutan: Stjepan Klak

Ostali prisutni:

1. Javor Bojan Leš – Gradonačelnik Grada Ivanić-Grada,
2. Sandra Abramović –privremena pročelnica Upravnog odjela za lokalnu samoupravu, pravne poslove i društvene djelatnosti,
3. Milivoj Maršić – pročelnik Upravnog odjela za financije, gospodarstvo, komunalne djelatnosti i prostorno planiranje,
4. Marija Čehko, savjetnica za gospodarstvo,
5. Laura Voštinić – viši stručni suradnik za poslove Gradskog vijeća i Gradonačelnika,
6. Mario Biršić – viši stručni suradnik za društvene djelatnosti,
7. Miroslav Špoljarec – predsjednik Komisije za utvrđivanje naziva ulica i trgova,
8. Pero Krnjaić – predstavnik srpske nacionalne manjine,
9. Mario Mikulić – direktor Komunalnog centra Ivanić-Grad d.o.o.,
10. Nedo Paliska – direktor trgovačkog društva Odvodnja Ivanić-Grad d.o.o.,
11. Sanja Radošević – direktorica trgovačkog društva Ivakop d.o.o.,
12. Vjekoslav Broz – direktor trgovačkog društva Vodoopskrba i odvodnja d.o.o.,
13. Ivica Martinek – direktor trgovačkog društva Ivaplin d.o.o.,
14. Dražen Malec – ravnatelj Pučkog otvorenog učilišta Ivanić-Grad,
15. Sanja Mladiček – tajnica Gradonačelnika,
16. Obiteljski radio Ivanić d.o.o.,
17. TV Mreža

Predsjednik Gradskog vijeća g. Pongrac – otvorio je sjednicu te konstatirao da je sjednici, od ukupno 17 trenutno prisutno 14 vijećnika što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen zapisnik sa 15. sjednice Gradskog vijeća.

Prelazi se na usvajanje Dnevnog reda Gradskog vijeća.

Predsjednik Gradskog vijeća dao je na usvajanje Dnevni red koji je vijećnicima dostavljen u materijalima.

Prije pristupanja glasovanju konstatirano je da je sjednici trenutno prisutno 14 vijećnika.

Gradsko vijeće jednoglasno je usvojilo sljedeći

**D N E V N I R E D**

0. Aktualni sat,

1. Informacija o Polugodišnjim izvješćima trgovačkih društava u vlasništvu i suvlasništvu Grada Ivanić-Grada te ustanova kojih je osnivač Grad Ivanić-Grad,

2. Razmatranje prijedloga i donošenje:

1. Odluke o II. izmjenama i dopunama Proračuna Grada Ivanić-Grada za 2014. godinu,
2. Programa javnih potreba u području predškolskog odgoja i obrazovanja Grada Ivanić-Grada i sufinanciranja redovitih 10 satnih programa predškolskog odgoja i obrazovanja djece s prebivalištem na području Grada Ivanić-Grada u privatnom Dječjem vrtiću Roda za razdoblje rujan-prosinac 2014.godine,
3. II. izmjena i dopuna Programa socijalnih potreba Grada Ivanić-Grada za 2014. godinu,
4. II. izmjena Programa održavanja komunalne infrastrukture za 2014. godinu,
5. II. izmjena i dopuna Programa građenja objekata i uređaja komunalne infrastrukture za 2014. godinu,
6. Odluka o I. Izmjenama i dopunama Odluke o raspodjeli sredstava za poslove vatrogastva Grada Ivanić-Grada za 2014. godinu,
7. I. izmjene i dopune Plana izdataka sredstava za rad Dječjeg vrtića Ivanić-Grad za 2014. godinu,
8. II. Izmjene i dopune Programa javnih potreba u sportu na području Grada Ivanić-Grada za 2014. godinu,
9. II. Izmjene i dopune Programa javnih potreba u kulturi na području Grada Ivanić-Grada u 2014. godini,

3. Razmatranje prijedloga i donošenje Odluke o izmjeni i dopuni Odluke o utvrđivanju Plana mreže dječjih vrtića na području Grada Ivanić-Grada,

4. Razmatranje prijedloga i donošenje Odluke o osnivanju Muzeja Ivanić-Grada,

5. Razmatranje liste kandidata i izbor članova Savjeta mladih Grada Ivanić-

Grada,

6. Razmatranje prijedloga i donošenje Odluke o davanju suglasnosti na Statut Pučkog otvorenog učilišta Ivanić-Grad,

7. Razmatranje prijedloga i donošenje

1. Odluke o imenovanju ulice na području Grada Ivanić-Grada
2. Odluke o imenovanju ulice na području Grada Ivanić-Grada,

8. Razmatranje prijedloga i donošenje Odluke o dopunama Odluke o komunalnim djelatnostima na području Grada Ivanić-Grada,

9. Razmatranje prijedloga i donošenje Odluke o načinu i postupcima premještanja, blokiranja i čuvanja nepropisno zaustavljenih i parkiranih vozila na području Grada Ivanić-Grada,

10. Razmatranje prijedloga i donošenje Odluke o Ispravku Odluke o donošenju I. izmjena i dopuna Urbanističkog plana uređenja UPU-6 zona gospodarske namjene na području Ivanić-Grad i Caginec,

11. Razmatranje prijedloga i donošenje Odluke o prijedlogu za opozivom i izborom člana Nadzornog odbora trgovačkog društva Ivakop d.o.o.,

12. Razmatranje prijedloga i donošenje Odluke o izmjenama Odluke o kapitalnoj pomoći,

13. Razno

Rad prema utvrđenom Dnevnom redu.

**0. TOČKA**

Gordana Kanić – 1. Vezano na rušenje stabala ili rezanje grana kod zgrade Eduarda Babića 4 u Ivanić-Gradu, a za isto su stanari podnosili zahtjeve 2012., 2013. i ove 2014. godine, traže da se nešto poduzme ili rušenje stabala ili obrezivanje grana. Stabla su visoka i grane padaju na ravni krov i prozore, zgrada je trokatnica. Predstavnica stanara ostavila je broj koji će dostaviti predsjedniku Gradskog vijeća na daljnje postupanje.

2. Građani nakon obrezivanja biljaka na svojim površinama isto ne smiju paliti već moraju zatražiti uslugu odvoza Komunalnog centra Ivanić-Grad kako bi se isto odvezlo na za to predviđeno mjesto, no obzirom je sam odvoz nekim građanima skup postavljaju pitanje da li Grad može nešto učiniti kako bi građani sami izvršili odvoz predmetnog granja na određenu lokaciju kako ne bi morali plaćati odvoz.

3. Na zadnjoj sjednici Gradskog vijeća postavila je pitanje popravka staze na groblju u Šarampovu Gornjem, te saniranja hrpe granja u Radićevoj ulici prema staklaru Andrijević, gospodin se javio jučer sa informacijom da nije ništa poduzeto te da li će to biti riješeno.

g. Mario Mikulić – vezano na stabla u Ulici E. Babića navodi da je dobio informacije da je to bilo traženo u prethodnom razdoblju, 2012.,2013., no uvidom u vlasništvo katastarskih čestica gdje ta drveća rastu ustanovljeno je da je u vlasništvu INA Zagreb, tako da je pod ingerencijom vlasnika sa privatnih parcela i KCIG ne može postupati, ali Upravni odjel za gospodarstvo u Gradu može stupiti u kontakte, zajedno sa KCIG, sa Inom da se riješi u zajedničkoj akciji. Ne tvrdi da ne mogu i nakon ove informacije može se nešto i poduzeti, i nada se da će iz Grada kao i komunalni redar isto zabilježiti te da će se ići u smjeru da se pomogne stanarima. Ne želi biti pristran ili nepristran, ali smatra da bi si predstavnici objekata, i današnja situacija da se prebacuje u KCIG da bi trebao napraviti pokos terena da se voda ne zadržava sve do nekih iznosa investicija, tridesetak godina se po nekim objektima ništa nije radilo i sada bi trebalo ne zna što napraviti da se riješe svi problemi, tako da predstavnici stanara i upravitelji zgrada morali bi možda malo odgovornije te poslove obavljati, a ne čekati da stablo naraste da se sruši na zgradu. Navodi da je uvijek dostupan i ne mora se čekati svaka sjednica Gradskog vijeća, neka dođu i uputiti će ih gdje treba, a misli da su dosta brzi i efikasni kada dobiju nalog.

KCIG nema predviđenu deponiju za privatan odvoz granja sa privatnih parcela, misli da bi bili prezakrčeni. Ono što KCIG koristi je na stočnom sajmu Posavski Bregi, drži se pod ključem, i spaljuje se uz pomoć VZIG DVD Posavski Bregi što se plaća tako da tu ne mogu biti humanitarci u tom smislu, ali ono što mogu je kada dobiju nalog od Grada, ako prepozna takvu jednu potrebu, može se uskočiti sa ljudstvom i vozilima i ostalom tehnikom.

Što se tiče popravka staze na groblju u Šarampovu Gornjem navodi da je sanirano i ima povratnu informaciju, grobari su prije Svih svetih, kada je vrijeme dozvolilo, bili, odmuljili površinu i ponovno sipinu postavili.

Vezano za granje u Radićevoj, navodi da su radnici obišli teren i nisu nikakvo granje vidjeli, no poslat će ih ponovno, ukoliko ih nije dobro uputio ili su previdjeli, te moli i broj telefona tog gospodina ukoliko je to negdje da se ne vidi sa prometnice, rado će to otkloniti jer to je najmanji problem.

g. Željko Brezovečki – 1. Svaki drugi ili treći znak uz prometnice je svinut, nedostaju table ulica i najčešće nakon prometnih nesreća ne vraćaju se u prvobitni položaj, te postavlja pitanje da li Grad može nešto poduzeti, da li su znakovi osigurani kod nekog osiguravajućeg društva, jer ako jesu trebalo bi se popraviti i vratiti nazad.

2. Tko je dozvolio da cirkus, luna park, se postavi na dječjem igralištu ispred Srednje i Osnovne škole u Ivanić-Gradu. Asfalt je sam po sebi već dosta ispucan, a sa kamionima od 50 t i svim pripadajućim što ima luna park i cirkus, smatra da je neprimjereno jer taj dio koji se zaradio, možda 500,00 ili 1.000,00 kn više se napravilo štete. Misli da je u vlasništvu škole, Županije, ali moli odgovor i na to pitanje.

3. Krenulo se sa nasipavanjem poljskih puteva i nerazvrstanih cesta te moli direktora KCIG-a da izvijesti u kojoj je fazi i koliko je predviđeno sredstava za isto za ovu godinu. Problem je kod ulaska u njive jer i neke firme, kao Monter, nisu vratili u prvobitno stanje puteve kakvi su bili, već su samo razvukli sa buldožerima, gore nanijeli mulj i sada ima mulja i po pola metra i ne može ni veliki kombajn u polje, a kamoli traktori sa prikolicama.

4. Vezano na Dječji vrtić Žeravinec postavlja pitanje što se radi, jer zadnjih dana tamo se vrše neki radovi, mijenjaju se prozori, pa traži da se izvijesti što se radi.

5. Znak u Ulici 65. bojne ZNG-a, nakon nevremena znak sa oznakom Ivanić-Grad centar, nagnut je skoro 40% i samo što ne padne, moli da se obiđe i da se ispravi. Zna da je vlasnik državna cesta, no tim više jer nitko ne obilazi te moli da se radi građana nešto poduzme ili da se obrati pismenim putem prema vlasniku.

g. Željko Pongrac – vezano za prvo pitanje navodi da je komunalni redar izvršio obilazak terena i uočeno je da ima puno znakova koji su oštećeni, savinuti i uskoro ide nalog prema KCIG koji je Odlukom zadužen za održavanje nerazvrstanih cesta te će ti problemi uskoro biti riješeni. Vezano za zadnje pitanje, znak na državnoj cesti je savinut, državne ceste imaju ophodara koji to redovno obilazi, no svakako će se uputiti komunalni redar da dodatno uputi dopis za taj problem.

Gradonačelnik – vezano za drugo pitanje i manifestaciju Bučijada na kojem je bio luna park, on je bio na parceli u vlasništvu Osnovne škole i grad nije ništa uprihodovao od toga, očito je dogovor između OŠ i dotične tvrtke, s time da Grad nije imao ništa protiv toga, a slaže se da je predmetno igralište u derutnom stanju i da manje-više stvarno služi za ruglo i da bi ga trebalo što prije sanirati i to je jedan od predmeta razgovora koji će odraditi i sa Županijom koja je vlasnik i sa OŠ da se to igralište uredi. Vezano za Dječji vrtić Žeravinec, bilo je i prije razgovora na vijeću da su izrealizirana sredstva koja su dobivena, Grad se javio na natječaj, provedena je javna nabava i odrađen je posao vezano za izmjenu stolarije na DV Žeravinec, a također već sada je u fazi projektiranje za krovište te će se u narednoj godini napraviti krovište, a nakon toga je u planu i fasada kako bi se u potpunosti zgrada obnovila, a momentalno su završeni radovi na izmjeni stolarije.

g. Mario Mikulić - što se tiče prometnih znakova, ne zna da je prošao i jedan tjedan da nije zaprimljen nalog da se sanira koji prometni znak, što se uredno i čini, a i čak i bez naloga komunalnog redara, jer nedavno je uočio na Lonji iščupan i bačen znak u kanal, navodno da to oni što puše marihuanu, a takvu ima dojavu, koji šetaju ulicama, trgaju znakove i to je problem. Kada se prolazi kroz Dugo Selo, Sesvete, da ne spominje druga prigradska naselja Grada Zagreba, ima nešto posprejanih znakova, ali na našem području su uvijek iščupani i devastirani, te misli da je to sada već i pitanje policije i što policija radi po tom pitanju. Ako mogu kažnjavati za prijelaz preko ceste metar od zebre, motorista stajati i gledati, misli da bi mogao uloviti i nekog tko je iščupao znak. Ne zna koji je postotak uhićenih, odnosno legitimiranih osoba koje devastiraju vertikalnu signalizaciju, a na što se potroše i značajna sredstva. Ima jako puno naloga koje se ne stigne pravovremeno izvršiti obzirom se stalno popravlja ta vertikalna signalizacija.

Što se tiče poljskih puteva navodi da je potpisan ugovor i u ponedjeljak se kreće sa izvođenjem radova. Čuje da upadaju traktori i kombajni. Slaže se, zato je i stigao nalog od Grada da se izvedu ti radovi, ali isto tako mora reći da je 50 metara od glavne ceste, utvrđeni su više-manje ti putevi, i da se kotači i sve ostalo, čuo je od ljudi koji se bave poljoprivredom, oni koji žele očistiti kotače to i naprave, a sada kada se utvrdi još 50 m dodatnih na 18 lokacija ili 30, neće ni dalje to činiti, te apelira da se to čini.

g. Tomislav Cuvaj – 1. SP Zelanjak – kakva je situacija, da li će se krenuti sa postavljanjem umjetne trave i rekonstrukciju terena?

2. Rasvjeta u novoj ulici Stjepana Grgca, ima uporabnu dozvolu, nema javne rasvjete, to je put kojim idu djeca iz škole navečer i misli da bi tri stupa javne rasvjete riješili problem.

3. Rasvjeta oko dvorane i škole na Žeravincu, ne svijetli, po osobnoj procjeni, 10 od 30 lampi i misli da bi to trebalo zamijeniti.

4. Vezano za nogostup kod Dječjeg vrtića na Žeravincu ima informaciju da bi trebali početi radovi te ga zanima kada bi to trebalo biti.

Gradonačelnik – odgovoriti će na 1. i 4. pitanje, a 2. I 3. će direktor KCIG. Što se tiče SP Zelenjak navodi da je ove godine napravljen projekt i sa radovima će se krenuti iduće godine u punom profilu cijelog projekta, izgradnja samog igrališta sa umjetnom travom. Što se tiče nogostupa na Žeravincu odabran je izvođač i trebao bi svakog dana krenuti sa radovima. U ovoj godini bilo je predviđeno i kretanje sa radovima na sportskom parku, međutim odgođeno je za iduću godinu.

g. Mario Mikulić - vezano za javnu rasvjetu u Ul. Stjepana Grgca navodi da nema informaciju o istom. Obzirom da nema javne rasvjete pripada pod stavku proširenje javne rasvjete i trebao bi dobiti nalog od Grada za izvođenje radova, a što se tiče rasvjete oko sportske dvorane na Žeravincu provjeriti će da li je pod ingerencijom Županije, provjeriti će i ukoliko nije rado će uskočiti u pomoć, ali misli da bi trebalo ravnatelja škole kontaktirati. Opetovano navodi da nema potrebe čekati svaku sjednicu vijeća, već ukoliko se za takve i slične probleme zna treba prije intervenirati.

g. Ilija Krištić - ponavlja barem tri pitanja sa prethodnih sjednica – 1. Što je sa sanacijom Šiftarove ulice, da li će biti i kada? 2. Nogostup u Graberju Ivanićkom, molio je prošli puta da se očisti nogostup ispred bivšeg disco kluba Amanita jer se već do pola istog proširila trava, odnosno kojekakvo zelenilo, no nije očišćeno.

3. Postavio je također već i pitanje saniranja i popravka na plinovodu u Graberju Ivanićkom, isto je napravljeno jučer. Prošlo je od sedmog mjeseca, napravljeno je jučer, ali nije završeno, vjerojatno će se morati asfaltirati, ali dobro da je zatrpana jama.

4. Pitanje direktoru Vodoopskrbe i odvodnje Ivanić-Grad, tijekom prošlog mjeseca u nekoliko u nekoliko zgrada, u zgradi POS-a nekoliko puta se pojavila hrđava voda, odnosno prljava voda i postavlja pitanje da li je to ispiranje i čišćenje ili neki drugi uzrok pojave takve vode.

g. Nedo Paliska – rok i datum kada će biti riješen problem Šiftarove, odnosno oborinskih voda je vrlo zagonetan i teško je odgovoriti na to pitanje. Činjenica je da je Zagrebačka županija sa 500.000,00 kn sufinancira zajedno sa Gradom još 155.000,00 kn za rješavanje Šiftarove ulice, za rješavanje pročistača i pripadajućih ulica koje su vezane sa Šiftarovom. U ovom trenutku od stvari koja su sredstva dobivena raspisan je natječaj i posao za pročistač je u tijeku, barem strojarski dio, dok za Šiftarovu ulicu, to pitanje će se rješavati indirektnim putem rješavanjem Žutičke ulice. U tijeku je postupak raspisivanja natječaja, razgovara se sa stručnjacima koji bi trebali dati odgovor na pitanje kako to riješiti. Tamo nije problem fekalnih voda nego oborinskih voda. Problem je nastao izgradnjom te prometnice i ne može 100% tvrditi da će i rješavanjem Žutičke ulice sva pitanja oborinskih voda u Šiftarovoj biti riješena. Vjerojatno niti sredstva u ovom trenutku nisu apsolutno dostatna da bi se taj problem riješio. Rješavat će se u skladu sa strukom i mogućnostima. Napominje nepovoljne vremenske prilike, ove godine palo je, kroz pročistač je prošlo 1 800 m³ vode i od toga je negdje oko 400 m³ fekalnih voda, a sav ostatak odnosi se na oborinske vode. Tako ni pročistač nije dimenzioniran, niti je kanalizacija, koja je mješovitog tipa, dimenzionirana onda kada se radilo. Činjenica je da od 2011. Nitko nije vodio ni brigu na ovom području o kanalizacijskom sustavu koji se gradio u zadnjih pedesetak godina i treba puno truda i novaca da bi se propusnost postojećeg kanalizacijskog sustava poboljšala. U ovom trenutku rješavanjem Žutičke ulice pokušat će se veći djelom odvesti vodu u kanale.

G. Mario Mikulić – ne sumnjajući u tvrdnju g. Krištića, u roku dva, tri dana će biti sve odraženo.

g. Vjekoslav Broz – što se tiče problema zgrade POS-a navodi da je upoznat s tim, tokom prošlog mjeseca je bilo nekoliko puknuća cjevovoda u blizini Omladinske ulice te je ta voda rezultat popravka vodovoda. U ovom mjesecu radi se kontinuirano na ispiranju cjevovoda te će se i tamo poduzeti mjere da se to više ne ponavlja.

g. Ilija Krištić – g. Paliska je govorio o problemu Šiftarove vezano na oborinske vode, no pitanje je postavio misleći na i neravnomjerno položen asfalt, a to je također jedan od uzroka povremenog zadržavanja vode. Vidio je da je na nekoliko mjesta malo izgrebano, te da li će doći do popravka ili presvlačenja dijela asfalta koji je dosta neravan.

g. Željko Pongrac - navodi da je nadzorni inženjer kontaktiran i čeka se projektno rješenje kako riješiti te neravnine na samoj Šiftarovoj. Dostaviti će vijećniku promptno, slijedeći tjedan, na koji način će to biti riješeno.

Gđa. Maja Injić Holub – 1. Na kojim se projektima trenutno u Gradu radi?

2. Vezano za legalizaciju objekata navodi da ako postoji registar voljela bi ga imati, zanima je koji su to objekti, odnosno nekakav popis.

3. Na prošlom vijeću je postavila pitanje vezano uz dječje igralište na Žeravincu, gradonačelnik je obećao da će osobno se zauzeti za taj problem, pa da li je uočio što bi se tu moglo učiniti?

4. Gradonačelnik je u svom polugodišnjem izvješću napomenuo, primijetila je projekt, tek je u razvojnoj fazi, imenom Mostovi Ivanić-Grada, pa ako može obrazloženje o kojem se projektu radi.

Gradonačelnik – vezano za pitanje projekti u Gradu odužilo bi se da sada elaborira, te može u pisanom obliku, ali ukratko ono što je rađeno i u fazi projektiranja na nekakav način, to je šetnica uz rijeku Lonju koja je u završnoj fazi pred dobivanjem lokacijske dozvole i prijavljena je prije par dana na natječaj Ministarstva turizma, planira se početi sa gradnjom iduće godine. Ukoliko Grad prođe na natječaju tu bi trebao dobiti, nada se, oko 2 milijuna kuna i tu će biti projektna dokumentacija gotova. Što se tiče samog parka na Zelenjaku igralište je u fazi da je gotovo da može krenuti sa gradnjom iduće godine. Isprojektirano je uređenje centra Posavskih Brega, vrijednost radova tamo je procijenjena negdje na 6 milijuna kuna, projekt je u završnoj fazi i spreman je za aplikaciju na Fond za ruralni razvoj. U fazi je projektiranje nogostupa i kompletne biciklističke staze od nadvožnjaka do Lijevog Dubrovčaka, znači u cijeloj dužini i također se planira aplikacija na fondove za ruralni razvoj u smislu da se podmire troškovi same projektne dokumentacije. Također je u fazi, iako će se vidjeti da je u ovom rebalansu 0 kuna stavljena dvorana u Graberju Ivanićkom i u školi u centru, u fazi je pregovora sa Zagrebačkom županijom, gdje je zatraženo obzirom se radi o njihovim objektima nije dozvoljeno ulaganje bez sporazuma te očekuje da će, ako se uspije dobiti sufinanciranje, sklapali bi se ugovori, ali već su u fazi razrade samih projekata vezano za to. Također je u fazi i razrada šireg područja parka Zelenjak, postoje indicije da bi se možda kakva investicija u tom dijelu pojavila, no još je prerano o tome razgovarati, ukoliko bi do nje došlo tada bi se krenulo u kompletno uređenje. Predlaže da se sve dostavi u pisanom obliku.

Što se tiče legalizacije objekata može se izvaditi popis koliko je do sada obavljeno posla.

Dječje igralište na Žeravincu vidjet će se preko Komunalnog centra da se ode na lokaciju da se vidi, a što se tiče dječjih igrališta navodi da ono što je napravljeno, napravljeno je u centru grada sada, a u ovoj godini nema u planu na Žeravincu ako je to nešto novo što bi trebalo odraditi, ali može se za iduću godinu razgovarati o ulaganju i vjerojatno kroz nekakve partnere i možda mogućnost sponzoriranja.

U vezi projekta Mostovi Ivanić-Grada, u okviru projekta same šetnice, ona manje-više zadire u sve gradske mostove, a pošto su svi u prilično lošem i derutnom stanju postoji inicijativa od strane Grada da se napravi jedno idejno rješenje rekonstrukcije samih mostova gdje bi oni postali na neki način ukras grada. U tom smislu su kontaktirani određeni projektanti i može reći da postoje nekakve ideje i kada će biti idejna rješenja završena biti će i izložena. Pregovara se sa Županijskim cestama da županijski most koji je na Savskoj ulici prvi krene u renoviranje, ako to bude još u ovoj godini biti će upoznati vijećnici i sa tim.

g. Drago Dianek – postavlja dva pitanja za komunalnog redara. 1.U naselju Lonja po sandučićima su dostavljene obavijesti da su građani dužni očistiti grabe ispred svojih kuća, no dogodilo se da je 70% graba očišćeno, a 30 % građana nije očistilo i to su osobe koje ne žele to očistiti te moli komunalnog redara da dođe i da se očisti i naplati vlasnicima parcela. 2. Na domu u Lonji postavljen je sandučić za otpadne baterije koji je pun, nikada nije pražnjen, te tko je dužan isprazniti, a trebalo bi i premjestiti sandučić na drugu stranu obzirom su i kontejneri premješteni.

3. Kod čišćenja okoliša doma nakupljene su dvije hrpe granja i ostalog, te moli da komunalni redar da se to odvoze jer ne može se tamo paliti.

g. Željko Pongrac – navodi da je razgovarao sa komunalnim redarom o nave4denoj problematici i problem je vlasnika do kojih se ne može doći, odnosno nema adresa vlasnika, no do onih do kojih se može doći biti će upućen stroj i biti će očišćeno i naplaćeno vlasnicima zemljišta. Vezano za čišćenje oko doma zamolit će Komunalni centar da odveze granje koje je tamo deponirano, a vezano za baterije uputiti će komunalnog redara da tvrtku koja se inače bavi odvozom tog otpada da isto očisti i odveze, a sam sandučić će biti premješten na drugu stranu.

g. Krešimir Malec – postavlja pitanja gradonačelniku i moli da on i odgvori na njih obzirom je on izvršni dio vlasti. 1. Vezano uz gradsko groblje postavlja pitanje trenutnog stanja vezano na novo groblje obzirom je u prostorno planskoj dokumentaciji određena lokacija, obzirom je ishođena lokacijska dozvola, pokrenut je postupak izvlaštenja, a ima informaciju da u Ivaniću na postojećem groblju nema mjesta i što se planira poduzeti po tom pitanju?.

2. Vezano za pitanje gđe Kanić o bio otpadu, nadopunio bi vezano uz tzv. kemijski otpad, lakove, boje i slično, gdje se može to odlagati, a isto tako predlaže da u sklopu tvrtke Ivakop da se vidi mogućnost organizacije nekakvog reciklažnog dvorišta gdje bi se napravila nekakva eventualno kompostana i gdje bi se taj materijal koji građani imaju, a problem ima i Komunalni centar, da se iskoristi bio otpad i na adekvatan način se zbrine, a kasnije se može i upotrebljavati.

3. Vezano za naplatu odvodnje, zaživjela je naplata odvodnje, no postavlja pitanje vezano za korištenje vode u gospodarske svrhe, jer tamo gdje se sadi cvijeće, uzgaja povrće, proizvodi beton, itd., pretpostavlja se da ta voda ne završi u kanalizaciji, odnosno na pročistaču, Na koji način je isto regulirano, a ako nije, na koji će se način regulirati, jer to nije podrška gospodarskoj djelatnosti već je dodatni trošak, a to nije bila namjera.

4. Vezano za mandat od godinu i pola, koliko je u tih godinu i pola otvoreno novih tvrtki, obrta na području Grada Ivanić-Grada, osim gradskih gdje se bilo revno i postoje li, a ako postoje kakve su pogodnosti i poticaji za mlade poduzetnike i otvaranje tvrtki ili obrta.

5. Vezano za projekte, moli pismeni odgovor, postavlja pitanje koliko je ishođeno u godinu i pola dana mandata pravomoćnih građevinskih dozvola?

Gradonačelnik – naravno da odgovore na sva pitanja može dati osobno, ali može i netko do stručnih ljudi dodatno objasniti ako će trebati, obzirom da su u Gradu uspostavljene službe koje se bave stručno sa dijelovima sa kojima se i trebaju baviti.

Što se tiče gradskog groblja, novo gradsko groblje u Ivanić-Grad, kao što je g. Malec i napomenuo za njegova mandata je već bilo planirano i odrađeno je dosta i posla, neke parcele su i realizirane i otkupljene po određenim cijenama, međutim, naravno da se došlo do situacije gdje smatra da naprosto cijena nije adekvatna onome što bi Grad trebao platiti za ono što će dobiti. Oko utvrđivanja cijene zemljišta pokrenut je spor koji još uvijek traje, čeka se procjena sa samih instanci i nakon toga će se vidjeti da li će se krenuti u to ulaganje. Radi se o nekoliko milijuna kuna za dotično zemljište, a to je ulaganje bez ulaganja u infrastrukturu. Ono što je poduzeto kao solucija b koja može apsolutno postati i solucija a, a to je da postoje već postojeća gradska groblja koja možda nisu u samom centru, ali su vrlo blizu, ima potencijala za njihova proširenja, kao što je groblje u Cagincu koje nije niti kilometar udaljeno od predviđene lokacije, a postoji određeno zemljište i državno zemljište koje se drži za to groblje, a isto tako i na području Posavskih Brega, i poduzete su već određene radnje po tom pitanju, manje-više to su lokacije koje imaju veći dio infrastrukture već postojeće i izgrađene i sa manjim ulaganjima mogli bi dobiti potpuno adekvatnu situaciju, a tada bi postojeća lokacija i postojeće zemljište mogli poslužiti u neke druge svrhe koje će eventualno kakvim promjenama Prostornog plana biti utvrđene. Ukoliko bi cijena bila povoljna za Grad i ukoliko se ocijeni da je to investicija koju se može izdržati i podržati kao takvu, onda bi nastavili putem koji se od ranije zacrtan i završili bi taj cijeli postupak. Po soluciji b već su odrađeni neki poslovi, čak je zatraženo od DUDI-a u tu namjenu da se u Cagincu dodjeli određeni dio državnog zemljišta koji se drži za parcelu groblja u Cagincu. Time bi se vrlo jeftino i vrlo adekvatno riješilo poziciju koja bi uključivala sadašnju, postojeću lokaciju mjesta za pogreb, koji bi se proširili i tako proširili kapaciteti grada sa grobnim mjestima.

Što se tiče bio otpada postoje određene zakonske odredbe, sve uspješnije se prikupljaju odvojene komponente koje su sada u tijeku i ono što može reći je da Grad kao Grad i nova direktorica poduzeća Ivakop u suradnji preko Fonda za zaštitu okoliša, je u ishođenju svih potrebnih papira, lokacija u Prostornom planu za reciklažno dvorište je trenutno na Tarnom i iduće godine, gotovo je siguran da će biti i realiziran taj projekt obzirom da i samu gradnju Fond za zaštitu okoliša financira i do 80%, a sama izrada projektne dokumentacije za postojeću lokaciju je već u tijeku, i smatra kao i vijećnik, da je to jedan unosan dio posla, jer takav kompost ima i svoju tržišnu cijenu i može biti značajan izvor prihoda komunalne tvrtke kasnije u bavljenju tom djelatnošću.

Što se tiče naplate odvodnje, osnovana je tvrtka i utvrđene su cijene, ne iz razloga što se to nekome prohtjelo ili zato što je bio nečiji hir, tvrtka je počela raditi, konsolidirano obavlja svoj dio poslova i početku se bilo svjesno da će biti nužne korekcije u tijeku ili u hodu. Prisutan je direktor koji već ima određene zahtjeve prema Gradu za korekcijama u smislu prilagođavanja pojedinih stavki što u konačnici neće ukupni saldo cijene mijenjati, ali pojedinačne stavke da, a naravno da se tada i pojedini problemi, koje je vijećnik uočio, mogu također raspraviti i donijeti eventualno neke odluke koje će ići u korist privrednika, ukoliko stvarno i taj dio potrošene vode ne ulazi u sustav odvodnje.

Što se tiče broja otvorenih tvrtki i pravomoćno izdanih građevinskih dozvola odgovor će biti dostavljen u pisanom obliku.

Što se tiče poticaja za mlade poduzetnike u Gradu trenutno nema predviđenih sredstava za poticanje mladih poduzetnika.

g. Krešimir Malec – vezano uz groblje neugodno je iznenađen vezano na smjer u kojem se misli rješavati tu problematiku. Gradsko vijeće je donijelo i prihvatilo Prostorni plan Grada Ivanić-Grada gdje je utvrđena lokacija za gradsko groblje i ta Odluka je donijeta jednoglasno. Održana je javna rasprava i građani su prihvatili, njihovi predstavnici vijećnici su prihvatili da groblje bude na predloženoj lokaciji i koja je tamo i obilježena. Slijedeće, Grad Ivanić-Grad sa svoja tri gradska groblja rješavanjem problematike rješava bilo Posavski Bregi, bilo Caginec. Da bi se uopće ishodila dokumentacija treba samo jedna godina za snimanje podzemnih voda i mjerenja, ishođenja dozvola. Krenulo se u postupak koji minimalno traje dvije godine, a problematika je trenutna. O tome nije obaviještena javnost, nije provedena nekakva javna rasprava vezano uz gradsko groblje koje se projektira na sto godina, kapacitet gradskog groblja je sto godina. Znači donosi se odluka koja će sto godina imati utjecaja na stanovnike grada Ivanić-Grada, te moli da se preispita odluka i na tragu onog što je započeto i odrađeno da se završi. To ne znači da postupak izvlaštenja koji je pokrenut, mogu se napraviti nove procjene, može se tražiti od Vlade i prijevremeno stupanje u posjed, postoje mnogi alati koji se uopće ne koriste što se tiče rješavanja problematike gradskog groblja.

g. Igor Cepetić – 1. Vezano za mjesto pročelnika i ustroj Gradske uprave, navodi da se prije par mjeseci donosio novi ustroj Gradske uprave i g. Kovačić je spomenuo mogućnost što će se dogoditi ako će otići još jedan pročelnik. Onda je to proglašeno politikanstvom, ali evo to se dogodilo, te ga zanima kakvi su planovi po tom pitanju jer već neki građani pitaju da li zna kada će biti raspisan natječaj za pročelnika.

2. Vezano za kolektivne ugovore, odnosno izjednačavanja prava zaposlenih u Gradskoj upravi zajedno sa svim pravima korisnika gradskog proračuna, misli na koeficijente, osnovice, cipelarinu i takve stvari.

3. Vezano za zadnje intervencije postavlja pitanje koje su službe bile aktivne, za vatrogasce zna da su bili od 2.00 sata u noći aktivni i osiguravali si sami gorivo, pijesak su dobavili, te ga zanima obzirom postoji Gradsko društvo CK da li je bilo moguće njih aktivirati da tim istim vatrogascima koji su bili na terenu od 02.00 ujutro do 22.00 navečer što je ukupno dvadeset sati, da im se dostavi čaj, kava, neki topli napitak, voda, sok i sendviči. Vatrogasci su bili od 02.00 sata u noći, bio je među njima, u to vrijeme padala je kiša, bili su prepušteni sami sebi i u principu, ako im građani gdje ispumpavaju vodu nešto daju to je to. Postavlja se i pitanje nepredviđenog troška za gorivo, vatrogasne pumpe troše dosta goriva, radile su cijeli dan i to je veliki trošak i za VP i za VZG, te ga zanima da li je to moguće preko tvrtki Vodoopskrba i odvodnja i Odvodnja Ivanić-Grad namiriti.

Gradonačelnik – navodi da se apsolutno ništa nije desilo u funkcioniranju Grada, imenovan je privremeni pročelnik, vrlo brzo će biti, kao i u svim ostalim poduzećima, objavljen javni natječaj za radno mjesto pročelnika, nada se da će biti jako puno zainteresiranih i dobrih kandidata, izabrat će najboljeg među njima i ide se dalje bez problema. Potpuno normalno Grad funkcionira, apsolutno se ništa ne dešava.

Što se tiče kolektivnih ugovora i ostalog, navodi da to je problem, možda ne ove Gradske uprave, to je problem koji ovdje postoji već od davnina, ono što su na neki način svjesni toga da bi bilo dobro da se to odradi. Zatraženo je od svih korisnika proračuna podatke o svemu što je vijećnik govorio i ići će se prema tome da se usklade plaće na razini i Grada i ostalih gradskih korisnika u okviru Zakona i sa svim onim što Zakon nalaže.

Što se tiče intervencija, navodi da uvijek postoji krizni stožer, teren se obilazi i osobno je obišao teren. Koliko zna i prema računima koji dolaze u Grad, uvijek se platilo i čaj i sokove i sve ostalo što treba, pa i podmirili dodatne troškove goriva. Misli da je malo možda situacija napuhana, možda ovaj puta stvarno nije bilo da je do svakog došlo to što je trebalo doći, ali iskreno može reći i pohvaliti sve vatrogasce, sve DVD-e, da su oni upravo taj motor koji najviše u takvim situacijama pomaže jer su i najopremljeniji. Izdvajanja iz Grada i u VZG, a i u postrojbu nisu mala i na razini realnih sredstava proračuna ona su čak i znatno veća od onog što bi po Zakonu trebala biti i smatra da vjerojatno i ti troškovi čaja i nekakvog jednog sendviča nisu ovdje prijepor. Možda je g. Cepetić osobno to doživio, više bi rekao, kao možda malo razočaranje da možda nije dovoljno naglašena bila od strane Grada njegova zasluga i zasluga vatrogasaca u tim situacijama i u tom smislu se opravdava, jer ne vjeruje da je nekakav materijalni trošak nečega tu bio značajniji ili veći. Osobno zna da se svaki puta kada god je bilo potrebe dostavljali i čaj i određeni gablec za ljude, a tako je bilo vjerojatno i ovaj puta, ako nije, provjeriti će, jer nema razloga da i u buduće tako nije. Ispričava se svim vatrogascima koji su na neki način bili zapostavljeni u zadnjoj akciji i može obećati da se to više neće desiti, a ostalo, misli da su materijalna sredstva koja se izdvajaju za vatrogastvo poprilična u Gradu, i za bivše vlasti, a i sada se nije u to do sada diralo.

g. Željko Pongrac – dopunjava, te navodi da nisu zaboravljeni niti ovaj puta, obrok je bio dostavljen preko Vatrogasne postrojbe, ne zna da li je zapovjednik VP-a njih možda zaboravio, ali odobreno je. Preko VZG je dogovoreno da će sada u buduće imati u pripremi vodu, sokove i sve što ide da bi se moglo ići odmah na teren i tijekom noći.

Gđa. Sanja Mahovlić Vučinić – vezano uz problematiku koja se ovih dana učestalo događa na području Gornjeg Šarampova, osobito Žitna ulica, obzirom da silos sakuplja kukuruz, a koliko je primijećeno ne koristi filtere koje ima puno je pljeve na području grada i kuća okolnog područja, te je zanima što se može napraviti da se smanji količina onečišćenja pljevom, odnosno da li se može na neki način silos prisiliti, opomenuti da koristi tehniku koju posjeduje.

Gradonačelnik – raspitat će se i nadležne službe, vjerojatno inspekcijske, upozoriti i vidjeti što se može po tom pitanju.

1. **TOČKA**

g. Željko Pongrac – obzirom su po predmetnoj točci dostavljena sva izvješća svih trgovačkih društava i ustanova, otvara raspravu i moli vijećnike da postavljaju pitanja ovdje prisutnim direktorima vezano uz ta izvješća.

g. Igor Cepetić – postavlja pitanje vezano za izvješće Ivakopa, a radi se o ispravku vrijednosti potraživanja od kupaca, iznos je 914.660,00 kn, misli da je to malo poveći iznos te ga zanima koji su to kupci i na što se to odnosi.

Gđa. Sanja Radošević – vezano na vrijednosno usklađenje potraživanja navodi da je to podatak koji se odnosi do razdoblja 31.5., iznos nema kod sebe podatak o kojem se točno radi, navodi da će se i pismenim putem kao i do sada očitovati o točnom popisu kupaca i o čemu se točno radi, no samo globalno navodi da navedena potraživanja su kroz godine poslovanja bila izrazito visoka. Nije se u društvu bavilo sa naplatom potraživanja, tako da i trenutno ima velikih problema, a vezani su i moraju se pridržavati i Zakona o računovodstvu i tretirati određena potraživanja nastavno i na njihovu ročnost, poduzimati sve radnje od opomena, ovrha, utuženja, itd. Očito je određen iznos o kojem vijećnik pita vrijednosno usklađen kako bi se s vremenom smanjio taj iznos koji je i zakonski trebao biti i u proteklim godinama smanjivan. Takva jedna akcija usklađivanja vjerojatno će biti sada i do kraja godine, ali o točnim iznosima i popisima kupaca pripremiti će odgovor za slijedeću sjednicu, može i ranije se dostaviti e mailom. No to je aktivnost koja se učestalo radi od 1.6. od kada je došla u poduzeće, intenzivno se bave naplatom potraživanja što misli da je boljka i svih drugih društava u vlasništvu Grada jer se prijašnjih godina nije bavilo sa naplatom potraživanja i došlo se u situaciju kada ti iznosi toliko vrijednosno narastu da jednostavno u nekom momentu mogu dovesti firmu i u gubitak, pa se to sukcesivno pokušava vrijednosno uskladiti.

g. Željko Brezovečki – navodi da je čuo da je Ivakop donio odluku o izmjeni naknade članovima Nadzornog odbora, te je čuo da je cijeli Nadzorni odbor podnio ostavku, te ga zanima da li je to istina ili nije, zato jer sada su davanja za NO mnogo puta manja nego što su bila.

Gđa. Sanja Radošević – tom Odlukom smanjila se naknada koja je bila 1.200,00 kn za predsjednika i 800,00 kn za članove NO-a mjesečno, smanjilo se na 300,00 kn po sjednici za predsjednika i 200,00 kn za članove. Ono što zna, i to je danas na dnevnom redu sjednice Gradskog vijeća imenovanje novog člana NO-a u Ivakopu ispred Grada Ivanić-Grada, a za Križ i Kloštar Ivanić ima informaciju u pisanom obliku iz Kloštar Ivanića da je član imenovan od strane Općine Kloštar Ivanić isto podnio ostavku, a od Križa još nije ništa zaprimljeno, ali usmenim putem je naznačeno da će doći do smjene i člana iz Križa, te u narednom razdoblju očekuju se imenovanja sva tri nova, dva člana i jednog predsjednika.

g. Ilija Krištić – vezano na izvješće Vodoopskrbe i odvodnje, kada se gleda dugotrajnu nematerijalnu imovinu na stanje 30.6. i projektnu dokumentaciju, jedna od najvećih stavki piše Izrada idejnog odvodnje otpadnih voda Ivanić, pa da li se to misli na Ivanić ili Kloštar, ili Ivanić-Grad ili je to nešto drugo obzirom, koliko zna, da projekt odvodnje otpadnih voda za područje grada Ivanić-Grada radio je Komunalni centar, a preuzet će Vodoopskrba i odvodnja Ivanić-Grad u sastavu Komunalnog centra ili se to odnosi na Kloštar i Križ, a ovdje je naznačeno samo Ivanić. Moli pojašnjenje.

g. Vjekoslav Broz – što se tiče projektne dokumentacije odvodnje Ivanić-Grad to je naslijeđena dokumentacija provedena prije još u Ivakopu, što se tiče samog pojašnjenja pismeno će dostaviti na što se točno odnosi.

g. Krešimir Malec – pitanje vezano na izvješća Ivaplina i Komunalnog centra – iz šestomjesečnog poslovanja, računa dobiti i gubitka vidljivo je kod jedne i druge tvrtke znatan pad prometa ukupnih prihoda, kod Ivaplina 30%, kod Komunalnog centra preko 50%. Istovremeno, marom dobrog gospodara, predsjednik skupštine trgovačkih društava i direktori donose odluku i troškovi zaposlenih u istom razdoblju rastu u Ivaplinu za 35%, u Komunalnom centru preko 40%. Pad ukupnih prihoda – rast troškova osoblja. Kod Ivakopa rasti i ukupni prihodi, neznatna su povećanja, zanemariva. Kada se zbroje podaci tvrtki Ivakop, Ivaplin i Komunalni centar, na bazi 6 mjeseci, troškovi osoblja su porasli za 800.000,00 kn i to je za prvih 6 mjeseci, znači 1.600.000,00 kn. Navodi da ima prisutno dosta privatnih poduzetnika i da oni znaju o čemu govori, a očito oni koji donose odluke ne znaju što rade. Istovremeno u rebalansu proračuna vidljivo je da se iz proračuna daje novac Ivaplinu i Komunalnom centru. To bi značilo da se pogriješilo preko 50% održavanje javnih površina, te se ide 650.000,00 kn pod hitno davati Komunalnom centru da si ljudi mogu isplatiti plaće, jer se pozapošljavalo dodatno ljudi, obećalo se nešto na izborima pa se to mora izvršiti i nema veze koliko to košta. No ovo nije proračun gradonačelnika, to je novac poreznih obveznika Grada Ivanić-Grada, gradonačelnik je i onih koji su glasali i onih koji nisu glasali za njega, ali treba moli da upravlja marom dobrog gospodara jer ovo kako radi nije dobro. U šestomjesečnom izvještaju realizacije proračuna se vidjelo da su milijun kuna otišli troškovi osoblja u Gradskoj upravi, znači opet za 6 mjeseci, za cijelu godinu 2 milijuna i plus ovih 1.600.000,00 to je 3.600.000,00 kn, i zato nema investicija.

g. Mario Mikulić – što se tiče rastrošnosti Komunalnog centra ne slaže se sa vijećnikom g. Malecom. Što se tiče plaća svi koeficijenti su zadržani, broj zaposlenih dao bi se iskomentirati na način što su se djelatnosti u Komunalnom centru izmijenjale, odvodnja je otišla u Odvodnju Ivanić-Grad, društvo se doregistriralo za nove djelatnosti, kao što su računovodstvo i dimnjačarstvo gdje su zaposlena četiri nova dimnjačara da bi mogli obavljati svoju djelatnost. Tu je društvo bilo u jednom periodu koje je za isto sasvim novo, koje je regulirano Zakonom o prostornom planiranju i građenju i Zakonu o zapaljivim tekućinama, Zakon o dimnjačarstvu kao takav ne postoji i trebalo se opremiti s majstorima dimnjačarima u smislu da se zna i može obaviti zadana zadaća kako to dolikuje, s ljudima koji imaju iskustva. Vjerojatno bi privatne osobe pokrivale grad Ivanić-Grad sa dva dimnjačara, no KCIG ima potrebu za sada, što ne isključuje u budućnosti da neće moći racionalizirati broj zaposlenih, ali za sada su četiri. To su novozaposleni. Po izvještaju, od Zavoda za zapošljavanje sufinancirano je, manji broj nego prošle godine, sezonskih radnika za troje ljudi. Nije mogao dozvoliti kao direktor povećavati troškove, na dnevnoj bazi je sa gradonačelnikom komunicirao, nema zapošljavanja ljudi, nema trošenja, nema nikakvih putovanja okolo, nema dnevnica, nema ničega i garantira da niti jedna dnevnica nije isplaćena, niti jedan ručak nije konzumiran na račun Komunalnog centra, par stotina kuna je potrošeno u Gradskoj pivnici i piceriji možda. Što se tiče povećanja plaća nikome nije išlo povećanje, trebala je stručna osoba visoke stručne spreme za financije i ona vrlo uspješno to vodi i KCIG je za sada preuzeo i vodi financije i računovodstvo sa kompletnim izvještajem i administracijom za dvije tvrtke i to su Odvodnja Ivanić-Grad i Radio Ivanić, a od 1.1.2015. najvjerojatnije Pučko otvoreno učilište i Vatrogasna postrojba što je u privatnom računovodstvu uvrstiti će se u Komunalni centar. Paralela 2013. i 2014. za šest mjeseci, to je broj ljudi koji je faktički i prije postojao, možda nešto što se tiče plaća iskače njegova plaća kao direktora, ali isto tako se smanjilo dugove prema dobavljačima. Naputak Skupštine je da isključivo vlastitim resursima se odrađuje sve zadatke koliko je to moguće i minimalni angažman je nekih tvrtki dobavljača radova naročito, što se tiče mehanizacije i strojeva koriste se resursi tvrtki u vlasništvu tj. suvlasništvu Grada, od Vodoopskrbe i odvodnje i od Ivaplina koliko je to moguće. Ne ide se u nikakve radove koji zahtijevaju da se financiraju privatne osobe, no ono što se ne može ne može se. KCIG ne može asfaltirati jer nama strojeve za to, ne može iscrtavati horizontalnu signalizaciju, ali provedeni su natječaji i cijene su bile nešto niše nego u prethodnom razdoblju. Tako da što se tiče racionalizacije troškova u samom Komunalnom centru, financijska situacija je, a vidi se iz godišnjeg izvješća za 2013., prema dobavljačima je ekstremno visoka, te se dogovara s dobavljačima na koji način i kako će se podmiriti, svakodnevno zovu i pitaju za svoj novac. Pregovara se, radi se i plan otplate, sporazumi, usmeni i pismeni dogovori i trude se na najbolji mogući način da se taj novac što prije vrati, a ne uživaju nikakve benefite niti u onom oronulom objektu i tarom u koji ne zna kada je zadnji puta išta uloženo, ali gradonačelnik je rekao da će o nekim projektima i aplikacijama dati odgovor u pismenom obliku. Kasno je upaljeno i grijanje jer se štedi na svakom koraku, strojevi su u raspadnom stanju, dosta ljudi sami popravljaju strojeve. Racionalizira se radnu snagu, nekada su bila tri sada su četiri grobara iz razloga što je jedan slučajno građevinac pa ga se koristi za voditi gradilišta. Možda smiješno zvuči, grobar je glavni građevinac ali na koeficijentu kao što su grobari. Svi mogu uvijek doći i imati svakodnevno uvid u financijsko stanje u Komunalnom centru.

g. Ivica Martinek – na zajedničkom sastanku sva tri vijeća iznesen je plan predstečajne nagodbe, koji su vijeća prihvatila, a u istom piše koje su obaveze vlasnika i Ivaplina. Vijećnik se vezao na točku 13. gdje je potrebno odrediti određena sredstva koja mora Grad i ostali vlasnici uplatiti do kraja prosinca kako bi Ivaplin mogao ta sredstva uplatiti vjerovnicima. Da Ivaplin ima i milijune sada na raspolaganju taj dio koji je obaveza vlasnika ne može Ivaplin platiti za vlasnike zbog toga što poduzeće koje je provelo predstečajnu nagodbu svaka tri mjeseca daje izvještaj FINI i Trgovačkom sudu o provedbi predstečajne nagodbe svih sudionika koji su navedeni da imaju obavezu prema nagodbi, a to su vlasnici Ivaplina, Ivaplin kao takav i raspodjela po vjerovnicima, točno sa datumima kada, kako i kome. To je po pitanju kapitalne pomoći. Što se tiče, vijećnik govori da gradonačelnik ne radi svoj posao jer se zapošljavaju ljudi po komunalnim poduzećima, vijećnik zna, isto sudjeluje u energetskom lancu kao i Ivaplin, i to nije komunalno poduzeće i nije na proračunu. Koriste se proračunska sredstva od Grada samo na taj način da Grad mora izvršiti svoje obaveze koje su potpisane po predstečajnoj nagodbi. Navodi da je u Ivaplinu trošak plaća porastao za toliko i toliko posto, zna pošto je direktor skladišta plina Okoli, svi su u nekakvom energetskom lancu, jednostavno zna da svi distributeri i opskrbljivači imaju određene obaveze o dnevnim alokacijama, nominacijama, to je trebalo biti početo 1.10., ali HERA je napravila odgodu do 1.1.2015. jer treba imati najprije ljudski potencijal da se to nešto radi svakodnevno, obaveza Ivaplina je imati dispečerski centar koji radi od 00.00 do 24.00 sata, da bi se napravilo jednog čovjeka u smjeni potrebno je zaposliti pet ljudi, da bi bio jedan čovjek stalno na tom radnom mjestu, koji će gledati onaj ekran da li je pukla kakva cijev i na brzinu dojaviti dežurnoj službi. To je što se tiče ljudstva, to je nešto što Ivaplin u ovom trenutku ne može ispuniti. Na tim nominacijama je dodatno zaposlen jedan čovjek, jer to ne može biti na jednom čovjeku, u slučaju da ide na bolovanje, a mora ići i na godišnji odmor, pa valjda mora biti i subotu ili nedjelju doma. Netko to mora raditi i subotom i nedjeljom i praznikom itd. Inače u poduzeću Ivaplin od kada je direktor, navodi da je bio 29 koji je zaposlen u firmi, trenutno je zaposleno 33 djelatnika. Bilo je 35, bivši predsjednik Uprave direktor g. Čleković je podnio zahtjev za otkazom i otkazan mu je ugovor o radu 1.9., isto tako jedan plinoinstalater koji je došao na određeno vrijeme, stvarno kvalitetan čovjek, na žalost vidio je da mu se u oružanim snagama nudi bolji posao i otišao je tamo. Od 33 trenutno zaposlena djelatnika 3 djelatnika su na višemjesečnim bolovanjima. Svi djelatnici u principu, osim dvoje inženjera koji su zaposleni u prosincu 2013., su na određeno vrijeme. Plinoinstalateri zbog povećanog obima posla, a ostali koji nisu direktno vezani za plinoinstalacije, moralo se zaposliti kemijskog tehničara koji mora biti prisutan pri uzorkovanju plina, mora biti odgovorna osoba za to, ta osoba bi imala mjesečno jedan sat posla, pa onda ta osoba obavlja hrpu drugih poslova. S tim da može reći da inače u Ivaplinu se obavljaju dvije djelatnosti, distribuciju i opskrbu plinom, sto puta je manji od Gradske plinare, ali Gradska plinara ima u distribuciji zaposleno otprilike 250-300 djelatnika i u opskrbi oko 80, pa kada bi se to podijelilo u prosjeku imaju više djelatnika nego Ivaplin i prosjek plaća u Ivaplinu, upravo zbog svih događanja u proteklom periodu od 2004. na ovamo, zaostaje u grupaciji za plaćama za negdje 45 %. Bez obzira na to dobro je vijećnik primijetio da je ukupan prihod za prvih 6 mjeseci, a može reći i za prvih devet mjeseci, je u odnosu na prošli godinu pao za 8 milijuna kuna. Izrazito topla zima i nastavak početka ove tople zime bitno smanjuje realizaciju, više-manje sva velika trgovačka društva koja mogu ugovarati plin bilo gdje na tržištu već su davno otišla, sredinom prošle godine tko god je mislio otići taj je i otišao. Na početku godine napravljen je plan poslovanja za ovu godinu i po istom, gledajući kakva je bila zima, planirano je da će biti smanjenje prihoda i ostvareno je po Planu plan prihoda sa 46%, a plan rashoda sa 44%, kada se vidjelo da padaju prihodi počelo se kresati troškove. Uz 8 milijuna kuna manje, lani u ovom periodu Ivaplin je fakturirao skoro 24 milijuna kuna, a sada 15 milijuna kuna i to je bitno smanjenje. Da je zima hladnija ostvarili bi veći prihod s tim da se taj prihod mora upotrijebiti u razvoj i održavanje mreže jer po difoltu u principu Ivaplin je distributer i opskrbljivač u obavezi javne usluge i po difoltu na tom dijelu točno su određene tarife.

g. Boris Kovačić – upozorava na praksu koja se, nažalost, već ovdje ustalila, misli da nije dobra, a to je da se ovako važne teme kao što su izvješća o radu svih trgovačkih društava i ustanova stavljaju u đuture pod jednu točku dnevnog reda. Danas ih je osam, slijedeći puta devet, i to nije dobro jer ova rasprava je sada pretvorena na aktualac. Uvodničar, odnosno g. predsjednik je otprilike rekao da su tu direktori i da vijećnici sada postavljaju pitanja. Znači to je praktički aktualni sat, a gdje je rasprava, gdje su Klubovi, vijećnici, da pridonesu svojom raspravom, a treba raspravljati o vrlo važnim temama bitnim za život i rad kompletnog grada. Donekle bi bilo razumljivo da su grupirana trgovačka društva u suvlasništvu, posebno da su ustanove, posebno društva u 100% vlasništvu Grada, jer bi se otvorio veći prostor za kvalitetnijom raspravom.

g. Željko Pongrac – zatražio je od vijećnika da se bazira na sama izvješća, te navodi da ništa ovo vijeće nije napravilo što u prethodnom periodu nije radilo vijeće.

g. Boris Kovačić – navodi da takva praksa nije bila, još od sjednica Poglavarstava pa preko vijeća, bile su zasebne točke dnevnog reda, a to i nije alibi da se sada kaže u ovom sazivu da se to tako nekad i radilo, zašto ne poboljšati. Ako je prije bilo loše treba popraviti, ali nije bilo tako. Svaka ova tvrtka zaslužuje posebnu raspravu i vrlo je značajna i važna, a da se ne govori i o ustanovama. Ovim načinom se budi stanovita sumnja, odnosno ispada da se želi, pogotovo kada budu godišnji izvještaji, pa sve na jednu hrpu da bi se spriječila rasprava o krucijalnim stvarima, možda i onom što, prikriti se ne može jer tu su pisani izvještaji, ali da se ne čuje i ne dođe u eter, da vijeće o tome ne raspravlja. Apelira da se to ubuduće promijeni, da bi se mogla voditi kvalitetnija rasprava ili da se grupiraju prema određenim djelatnostima, svaka ova tvrtka i ustanova zaslužuje posebnu raspravu na Gradskom vijeću.

g. Željko Pongrac – navodi da e radi o informaciji o polugodišnjem radu tvrtki. Otvorena je rasprava da građani Ivanić-Grada čuju o čemu se radi. Kada će biti godišnja izvješća, naravno neće dozvoliti da se sva stave na jedno vijeće, krenuti će puno ranije, puno više će biti prostora za diskusiju.

Gradonačelnik – dužan je odgovoriti obzirom je g Malec iskoristio priliku da ga spomene kroz gradska trgovačka društva, te izdvojio dva i prozvao ga kao osobu koja zapošljava sve svoje po tim društvima i koja nabija ogromne troškove građanima Ivanić-Grada radi silnih zapošljavanja. Drago mu je što su direktori, i jedan i drugi izašli i obrazložili stvarno stanje stvari, ta samo može reći da Uprave društva rade svoj posao, da u odgovorne prema Skupštini za funkcioniranje i rad društava, pa i između ostaloga i za kadrovsku politiku za svoje kadroviranje koje trebaju raditi u okviru svog programa. Kadroviranje ne vrši Skupština društva. Što se tiče ostalog, misli da poduzeće Ivaplin danas funkcionira posve drugačije nego što je funkcioniralo prije što se i vidi, pa ako i zapošljava više ljudi, biti će sretan ako će ih zaposliti još ljudi i ako će pozitivno poslovati i sve to ići prema naprijed, a poduzeće Komunalni centar ima velikih problema i biti će sigurno još predmet rasprava, ono što kao Skupština zna i upoznat je je da je zapošljavanje vršeno samo u domenu proširenja novih djelatnosti koje trebaju priskrbiti određenu dobit u društvima, da one poslove koje su i prije obavljali ljudi danas obavljaju sa manjom količinom, a istina je, ona na koju se i prijatelj Ilija uvijek ljuti, da su obveze tog društva prema vjerovnicima bile i postojale i velike, a poziva i njega da se još jednom o tome raspravi, to je ono o čemu je upoznat od Uprave društva i danas su one određeni predmet Osobno može reći da razgovara sa Upravom, i koliko zna Društva funkcioniraju, određena sa manjim, određena sa većim problemima, a nada se da će uskoro svi imati konsolidirana sva trgovačka društva, što u ovom slučaju možda i nije slučaj. Slaže se na neki način da godišnja izvješća trebaju biti onakva da se posveti svakom društvu, a koliko zna i ova polugodišnja i kvartalni izvještaji u trgovačkim društvima je nešto novo čega do sada i nije bilo tako da ne zna da bi bilo tko bilo što skrivao ili mogao sakriti, a pisani materijali misli da su dostavljeni svima i u njima sve piše, a o svakoj nejasnoći se može ovdje raspravljati i na svako pitanje odgovoriti.

g. Krešimir Malec – zahvaljuje direktorima na objašnjenju, ali i oni su svjesni, a i on isto tako zna točno o čemu se govori. Nije problem zapošljavanja na koje zakon obvezuje i ako se otvaraju nove djelatnosti, ako su one potrebne za bolje funkcioniranje Grada prije svega, ali kada se govori o novim djelatnostima, ne voli ovakvu vrstu rasprave već bi upravo htio razgovarati o strateškim stvarima, projektima i razvoju grada, a ovo se svodi na nešto nisko, ali kada je gradonačelnik spominjao nove djelatnosti, ne zna u okviru koje je to tvrtke ili ustanove bila formirana čuvarska služba, te je slijedom toga obišao jednu površinu u Ivanić-Gradu koja je nasipana kamenom, na njoj je kontejner i ista se 24 sata čuva. Koga se treba bojati i koja je to nova djelatnost? Kada se pomnože plaće za 24 sata rada čuvarske službe, nitko ga ne može razuvjeriti da to nije bilo zapošljavanje koje je potaknuto nekim drugim interesima a ne čisto stranačkim.

Gradonačelnik – navodi da je tamo bila zapuštena površina, stare barake, vojarna, koja je tamo bila stratište svega i svačega. Tu površinu se uredilo, uklonjene su dotične vojarne, isplanirana je površina, ograđena je, a na toj površini je planirano proširenje djelatnosti iz koje bi Vatrogasna postrojba trebala ostvariti dodatnu dobit i proširiti svoju djelatnost na Centar za obuku vatrogasaca. Na inicijativu samog vodstva postrojbe krenulo se u tu investiciju, nešto je sufinancirala Zagrebačka županija, planiran je Županjski centar za vatrogastvo, iskreno se nada da će biti formiran poligon na kojem će se vršiti obuka vatrogasaca, što je i Prostornim planom predviđeno gdje bi uprihodovalo nešto novaca. To je bila namjena toga, nada se da će zaživjeti, jer ako bude biti će veći prihod u Postrojbi i svi će imati nešto od toga. U svakom slučaju zahvaljuje na opaski.

g. Ilija Krištić – navodi da nije htio razgovarati o problemima Komunalnog centra, ali gradonačelnik ga je prozvao i vuče se uvijek rep da je KCIG naslijedio nekakve dugove za vrijeme prijašnje vlasti. Može reći da dobro pamti i može reći što je KCIG radio u prijelaznom periodu – Etansku cestu, D43, Poljanu Donju kanalizaciju i ono što uvijek radi, košnju, održavanje objekata, groblja i sitne stvari. Gdje je nastao problem ne zna, to sada trebaju znati. Ako je nastao problem na D43, napamet zna da je Ugovor bio vrijedan negdje oko 3.200.000,00 kn, da je Elektra Križ sufinancirala sa nekih 200.000,00 kn, napamet govori, izmještanje kabla i za to bi trebala smanjena vrijednost investicije, a ne povećana. Kolika je na kraju vrijednost investicije to prijašnja vlast ne zna, to znaju oni koji su vršili okončani obračun, ako je uopće i napravljen. Nadalje Etanska cesta, koliko zna KCIG je bio samo tvrtka koja je raspisala natječaj, izvoditelj radova je izabran, onoliko novaca koliko je koštao projekat trebao je Grad platiti, a da li se tako odvilo ili nije na zna jer isto je rađeno u drugih šest mjeseci godine kada je bila smjena vlasti. I najveći problem po njemu je odvodnja Poljana i tamo je bilo problema. Hrvatske vode nisu htjele priznati nikakve troškove koji se ne tiču samo odvodnje, znači nikakve zamjene plinske instalacije, nikakvi nogostupi, ništa osim onog što se tiče odvodnje. Bio je i problem građevinske dozvole, trebalo se čekati novu građevinsku dozvolu, pr4omjenu, itd. No isto tako je ostao problem, koliko mu se čini, da nekih 700.000,00 kn samo sa tog objekta, nenaplaćenih potraživanja od Hrvatskih voda. Zašto se to nije napravilo, nije to krivica ni Krištića, ni Maleca, ni Kovačića, jer su otišli, a ostala je uprava, ostali su oni koji su to trebali napraviti. I kada ga je već gradonačelnik prozvao, reći će kod rebalansa kasnije ono što misli o svemu tome, nije u redu da se nešto proziva, podsjećaju ga na sadašnju državnu vlast kojoj za sve što ne valja kriv je HDZ, a ono što je dobro to su napravili oni. Moli da ne koriste to kao sadašnja državna vlast, da sve što nije dobro ostavili su u ovom slučaju SDP, HNS i HSLS, a sve što je dobro to je vaše. Napominje da nije baš tako.

g. Mario Mikulić – navodi da je bilo čitanje Izvješća za KCIG za 2013. godinu na prošloj sjednici i ne zna zašto nitko nije postavio pitanje. Ukupan dug prema dobavljačima koji su pobrojani i piše točno sa datumom koliki je dug prema dobavljačima. Ponavlja, ukoliko nisu čuli zadnji puta a ima i snimka, 2.512.000,00 kn je dug prema dobavljačima sa 31.12.2013. Najveći dug je bio prema PZC Bjelovar, sa 850.000,00 smanjen je na 350.000,00 ali istina povećao se dug prema nekim drugim dobavljačima jer tu je došla opomena pred ovrhu. Sazvao je sastanak sa direktoricom PZC Bjelovar te je dogovoren način otplate duga i ostalog. U tom smjeru je sa Skupštinom i Nadzornim odborom razgovarao na koji način i kako će se ti dugovi prebiti. Osobno jamči i tvrdi da nikakve sa strane nisu radili poslove niti išta. Sada će reći, ako im tada nije bilo jasno kada su radili svoje poslove gradonačelnika i zamjenika gradonačelnika, osobno nije taj koji će nekome čitati lekcije dok se njemu čitaju ali na to imaju pravo, zato je tu i neka svatko kaže svoje mišljenje. Komunalni centar, odgovorno tvrdi, čak niti u prethodnom razdoblju, što kolega Krištić kaže, nije radio neke nebuloze. Slaže se s njim, kontrolirao je i gledao poslovne knjige i izvještaje, nije financijaš ali za to ima vrlo stručne osobe koje to jesu, i koristi druge resurse kao što su revizorske tvrtke, ostali su u korektnim odnosima, nazove i pita ako što nije jasno. Komunalni centar koliko je trošio nije toliko uprihodovao, znači tzv. Ø tvrtke se nije znao, mjesto knjiženja je bilo Komunalni centar. Sada je točno po svakom sektoru svako mjesto troška kao jedno normalno funkcionalno društvo financijski sve razrađeno, analitički, sintetički točno gdje i kako i koliko se troši. Na žalost to u prethodnom razdoblju nije bilo tako napravljeno, KCIG je možda umjesto 7 ili 8 ugovorenih milijuna, koliko je bilo potrebno, ugovorio sa Gradom nešto niže i dovoljno je svake godine da 500.000,00 kn manje poslova ugovori i da se producira takav dug. Vidio je da su ljudi tamo, koji još uvijek rade, vrlo skromno i na nekakvoj razini manirom dobrog gospodara radili svoj posao, ali jednostavno nisu imali dobro ugovorene poslove, najviše sa Gradom. Ima taj problem, uočio je kada se radilo analitiku i analizu cijena, nije moguće održavati zelene površine s tim brojem ljudi i za tako mali novac. Kada se izračuna u startu na kraju godine je gubitak minimalno 600-700 tisuća kuna i bez kapitalne pomoći ili dokapitalizacije, ili kako se stručno zove, za sanaciju gubitaka iz prošlog razdoblja, to nije moguće i neodrživo je. Na takav način KCIG ne može funkcionirati, a da ne govori da su svi strojevi i uređaji kupljeni iz vlastite dobiti koje apsolutno nema. Nema za kosilicu i nema za ništa, ako ne dobije od Grada. Navodi da nema niti kompjuter, onaj na kojem radi nije u vlasništvu Komunalnog centra. Zna koliko su šparni i što rade u Komunalnom centru i kolikima su na uslugama. Često se puta traži i usluga za koju se mora platiti i osiguranje, za razglas. Najradije bi da ga i nemaju, da ga zadrži Crveni križ. Prigovara se da je skupo, no KCIG nema stručnu osobu rukovatelja razglasom, pa mora plaćati nekog sa strane i koliko on računa toliko KCIG naplati i ne ostaje niti za pokriće osiguranja istog razglasa. Komunalni centar koliko je prije dobivao u prethodnim razdobljima, mora dobivati znatno više da bi poslovao sa nulom. Iznosi primjer ugovorene zimske službe, koja je rebalansom poslije smanjivana, te što ako ne padne snijeg, KCIG ne odradi taj posao i ništa niti ne uprihoduje. Uljudno, ne gledajući boje, poziva da dođu kada god žele u Komunalni centar i transparentno će biti predstavljeno od 10.10 prošle godine, a može se porazgovarati i unazad kako i na koji način du dugovi kulminirani i nastali u KCIG. Nekada se čovjek osjeća bespomoćno čak i odbačeno jer sredstava i novaca zna da nema ni u Gradu i pita se kako će preživjeti. Garantira da nema dovoljno educiranog i stručnog kadra za sve što bi se trebalo i na koji način raditi. Pravne savjete i usluge „žica“ druge komunalne tvrtke, energetske i samog Grada jer si ne može niti pravnika sa najnižim koeficijentom osigurati, a da ne govori da nemaju ni tajnicu.

g. Ilija Krištić – očito je došlo do krivog razumijevanja, ako je Komunalni centar radio za Grad, a vjeruje da je jer samom izjavom direktora da je PZC Bjelovar bilo jedan od tih dužnika dakle to je vjerojatno asfaltiranje cesta i stvari koje se radilo za Grad, ako je rebalansom trebalo utvrditi da je ta cijena bila daleko veća onda je to pozicija Grada i Grad je taj koji je trebao, sve druge poslove koje se obavljalo za Grad a koji su se pokazali da su bile više radnje ili druge cijene, zato su i osnovani da mogu direktno s Gradom surađivati. KCIG je bio samo jedan od izvođača, odnosno preko njega je išla javna nabava za asfaltiranje i drugo što se obavljalo u gradu, te ako je trošak bio veći Grad je trebao imati nadzor koji je ovjerio knjigu uz dogovor sa službama u Gradu i trebalo je to biti plaćeno i očito je nesporazum. Navodi da je govorio samo i investicijama koje nisu vezane za održavanje Grada i stoji da je jedini mogući minus bio na kanalizaciji Donja Poljana i vjeruje da kada se pojavi minus od 700.000,00 lako se nagomila.

g. Željko Brezovečki – ponukan je da izađe za govornicu, g. Krištić je neke stvari želio pojasniti, ali nije mu jasno što to pamćenje brzo ishlapi. Tek je prošlo godinu i pol dana i g. Krištić kao drugi čovjek Grada na plaći Grada, imao je jako lijepa primanja i gdje tada nije to pogledao, Niti jedno gradsko poduzeće nije izašlo van sa pozitivom. Sada kada su novi direktori preuzeli sva poduzeća, kada se bore i gledaju kako će preživjeti od danas do sutra g. Krištić izađe i lijepo drži lekcije i drži, i drži, a prije samo godinu i pol dana je bio drugi čovjek Grada i jako dobro je

g. Željko Pongrac – zamolio je vijećnika da se drži teme.

g. Željko Brezovečki – navodi da se drži z atemu, pogotovo kada se ovako izađe van, a bila su dva dogradonačelnika i gradonačelnik, ali kao da su za godinu dana sve zaboravili. Poziva ih da dođu kod njega i učlane se u njegovu Udrugu, gradsku Udrugu umirovljenika biti će im bolje jer vidi da nešto tu ne štima.

g. Boris Kovačić – replika nakon izlaganja g. vijećnika, navodi da je najlakše kukati i g. Leš zna reći da se treba okrenuti budućnosti, naravno kada mu odgovara, a ne o prošlosti, no kada mu druga stvar odgovara onda govori o prošlosti. Podsjeća, sigurno da nije bilo lako ni u prošlosti, a i podsjeća da su trgovačka društva u vlasništvu, odnosno većinskom vlasništvu Grada poslovala pozitivno. Bio je problem sa Ivaplinom koji je posebna priča i tu je konkretan odgovor na upadicu gospodina vijećnika. Navodi da su upozoravali da će se ovo dogoditi jer ova rasfrčkanost sada poduzeća i djelatnosti, bili su tog svjesni kao i tog da poduzeće u javnom vlasništvu nikada nije konkurentno poduzeću u realnom sektoru i na to su upozoravali i dok je bio na mjestu gradonačelnika vodili su žustre rasprave upravo na tu temu, pa i unutarstranački. Sada je sve skupa pušteno u veliku širinu i stječe dojam, to je utisak i mogu ga demantirati, sada nakon godinu i pola dana kao što je rečeno, tek sada love konce. Ono što su trebali uhvatiti u prva tri mjeseca obnašanja vlasti, sada su tek tu negdje na početku. Zato je i sve drugo izostalo i još su se muški zaletjeli, pa i u zapošljavanju o kojem nije bilo riječi, o tim djelatnostima koliko toliko, moglo bi se ići i na pojedinačne stvari, ali nema smisla, a i na koje se poduzeće zapiknuti, ili ustanovu o kojima se gotovo nije progovorilo,itd. Treba uzeti dokumente i papire pa će se vidjeti kako je to bilo u prošlosti, a u prošlosti je bilo puno problema ali se puno i radilo, ostali su kilometri asfalta, vodovoda, nogostupa, kanalizacije, ne može se napamet sve ni pobrojati i misli samo na zadnje dvije, tri godine, ne nekakvih 10,12 ili 13 godina.

Gradonačelnik – navodi da se mora osvrnuti na riječi g. Kovačića, slaže se u potpunosti da, i sa g. Krištićem, da je bolje da se što manje osvrće na prošlost, a da se gleda što više u budućnost i prema naprijed i to upravo nastoji i raditi, ali ne može se ne osvrnuti jer je g. Kovačić zapravo ovdje pokušao ukratko reći kako je sve bilo super prije, a kako sada odjedanput su se stvorili problemi i konci koje su lovili do sada, pa kao bio je mali problem Ivaplinčića koji nije neki problem već je slučajno tako ispalo, a oni koji su ulagali velike napore da izvuku taj Ivaplin, na čelu sa Upravom i s njim osobno, sa novim članovima NO, itd., da se uopće sačuva tu tvrtku, koji su dananoćno mjesecima sjedili, obilazili i hodali okolo i potrošili doslovno 4-5 mjeseci da bi uopće došlo do predstečajne nagodbe, uspjeli to završiti i omogućili građanima da iz svojih novaca otplaćuju dugove te tvrtke koji su nastali u prijašnjem mandatu i u slijedećim godinama to poduzeće će koštati ovaj Grad. Isto tako i Komunalni centar, koliko je trebalo vremena da se polove nekakvi konci, a poznat im je taj problem odavno jer love te konce i love ih i dalje i nastoje smanjiti te dugove i nastoje dug prema dobavljačima smanjivati dalje i nada se da će ga u idućoj godini dopeljati na nulu. Kada vijećnik navodi da se rasfrčkalo poduzeća i proširilo ovo ili ono, i bivši direktor Ivakopa imao je rok da izvrši zakonsku obavezu i valjda mu je i dat rok da odvoji tvrtke obzirom na Zakon za vodovod i odvodnju. Pa ipak nije to napravio, pa nije više niti direktor i to je istina, ali sada imamo ono što Zakon nalaže. Zašto je odvodnja bila u Komunalnom centru, pa valjda g. Kovačić zna bolje od njega zbog čega odvodnja Ivanić-Grad je u Komunalnom centru, a nije bila u Ivakopu i može dati svoje mišljenje zašto je to tako. Osobno nije sretan sa tim rješenjem, smatra da ga treba složiti drugačije i nada se da će se složiti, ali i određeni su problemi u tvrtki Vodovod i odvodnja i oni su tu u Izvještajima koje je podnio direktor vezano za Općinu Križ, pa možda i zato to nije tamo gdje bi trebalo. Slaže se da je to stvar rasprave svih i unutarstranački i vanstranački, bolje je imati što manje komunalnih poduzeća. Ići će se prema tome, ali planom , konsolidirati tvrtku po tvrtku, ali ne mogu pričati da se prije radilo puno a da se sada love konci. Love se konci, samo čiji.

Prije pristupanja glasovanju utvrđeno je da je sjednici Gradskog vijeća prisutno 15

vijećnika.

Provedenim glasovanjem konstatirano je da je sa 14 (četrnaest) glasova za i 1 (jedan) suzdržan glas donesen sljedeći

**ZAKLJUČAK**

**o primanju na znanje Polugodišnjih izvješća o poslovanju i Financijskih izvješća**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

g. Milivoj Maršić - ukratko iznosi prijedlog II. izmjena I dopuna proračuna za 2014. godinu, te navodi da se izmjene proračuna izrađuju radi usklađenja pojedinih rashodnih i prihodnih stavki sa ostvarenjem troškova, odnosno prihoda u poslovanju. Proračun, gledajući u cjelini, mora biti izbalansiran, tako da su prihodi i rashodi povećani za 420.357,00 kn. Na rashodnoj strani po Upravnim odjelima Upravni odjel za lokalnu samoupravu, pravne poslove i društvene djelatnosti troškovi su smanjeni za 304.343,00 kn, a u Upravnom odjelu za financije, gospodarstvo, komunalne djelatnosti i prostorno planiranje rashodi su povećani za 724.700,00 kn. Obzirom da je prisutan minus koji se vuče od 1.1. od 5.071.176,00 kn trebalo je voditi računa da se i dalje zadrži odnos da su prihodi veći od rashoda za taj iznos. Detaljno obrazloženje dostavljeno je u pisanom obliku u materijalima za sjednicu. Dio povećanja rashoda je taj što se uskladilo rashode sa nekim projektima za koje su ostvarena sredstva od Zagrebačke županije, Ministarstva nakon što se Grad javio na natječaje, a isto je ostvareno u drugoj polovici godine, a ostalo su stavke koje su se ili povećale ili smanjile u određenim iznosima tako da je to sada nužno uskladiti kako bi se završilo godinu u skladu sa realizacijom i zakonom.

Gđa. Maja Holub Injić – vezano za program javnih potreba u predškolskom obrazovanju naveden je program gdje se Grad obvezuje da će sufinancirati smještaj određenog broja djece u privatni vrtić Roda. Moli pojašnjenje obzirom da nije sigurna što s razlikom koju plaća roditelj i koliki je to iznos, te da li je on u nepovoljnom odnosu na druge roditelje i djecu u drugim vrtićima.

g. Milivoj Maršić – navodi da može samo djelomično odgovoriti s obzirom da je to odjel koji je vodio kolega Orešković tako da nije u detaljima sudjelovao oko toga. međutim u tom programu piše ono što piše, znači privatni dječji vrtić koji se pojavio 1.9. je tražio sufinanciranje od Grada, određenom računicom došlo se do toga da će Grad sufinancirati određene troškove, kao što svi gradovi koji imaju privatne vrtiće rade, i taj iznos i kako je do njega došlo možda bi netko tko je to radio mogao bolje objasniti, ali misli da se išlo metodom da se računalo koliko Grad koštaju gradski vrtići po djetetu, znači da se taj iznos troška refundira onda i privatnom vrtiću. A koliko je dalje isti vrtić dogovorio sa roditeljima participaciju, na to Grad nema utjecaja, ali nije njegov odjel i teško mu je u detalje reći, može se pripremiti za slijedeći puta.

G. Željko Pongrac – navodi da se tom temom bavilo na zadnjem Gradskom vijeću kada je donijeta mreža dječjih vrtića. Mrežom dječjih vrtića dozvoljeno je osnivanje dopunskih kapaciteta dječjih vrtića u privatnom smještaju na području Grada. Grad sufinancira Dječji vrtić Roda sa istim iznosom kojim sufinancira i svoj Dječji vrtić u vlasništvu. Obzirom da dječji vrtići koji djeluju kao privatni rade na ekonomskoj bazi, razlika koja je do stvarne cijene vrtića ugovara se sa roditeljima i na njima je da li će upisati dijete u taj dječji vrtić, a da li je to nepovoljnije Grad ovog trenutka ne može znati iz razloga jer kod upisa djece u vrtiće koji su u vlasništvu Grada strogi su kriteriji i mjerila temeljem kojih se djeca upisuju u vrtić. Svi koji nisu zadovoljili kriterije a imaju potrebe za vrtićom mogli su se javiti u privatni, no međutim opet Grad sufinancira sa istim iznosom kao i svoje vrtiće, a razliku snosi roditelj.

g. Igor Cepetić – iznosi zapažanja, što se tiče prihodovne strane rečeno je da dolazi do povećanja prihoda, treba naglasiti da isto se prvenstveno može zahvaliti državi obzirom su povećane potpore iz državnog proračuna za projekte koje je Grad sufinancirao, ali država je povećala svoju dotaciju. Županija je smanjila iznos svojih potpora, a komunalnu naknadu i doprinose koje se I. rebalansom smanjivalo sada je vraćeno skoro na istu razinu predviđenu proračunom što znači da ih bije trebalo niti smanjivati. Što se tiče rashodovne strane navodi stavku povećanje sredstava za udruge za 150.000,00 kn, što se može složiti da i nije veliki iznos, no zanima ga za koje se udruge i programe sredstva povećavaju, osim ako nije vezano za Obiteljski radio Ivanić, no to se moglo staviti pod stavku Obiteljskog radija Ivanić, a ne ovako jer ne vidi se na što se odnosi. Stavka za ORI je bila 215.000,00 koliko je i ostala. Za uređenje zelenih površina povećanje je od 630.000,00 kn što ukupno iznosi 2.165,000,00 kn, a po polugodišnjem izvješću KCIG planira na isto utrošiti do kraja godine 1.300.000,00 kn ili za ukupno održavanje javnih površina 3.250.000,00 kn, pa to nije usuglašeno jedno s drugim, a i sami građani su prigovarali da grad nije bio uređene, da se nije dovoljno puta kosilo. Ima stavaka koje su I. rebalansom ili smanjene ili povećane, ovdje se totalno mijenja. Bile su geodetske podloge i legalizaciju i tehničko tehnološku dokumentaciju i to je bilo smanjeno, sada se povećava, a kod programa građenja komunalne infrastrukture Poljana cesta je bila uvrštena za 500.000,00 kn a sada se smanjuje za 350.000,00, Hercegovačka koja je bila uvedena sada se ukida, parkiralište kod Kraša ista stvar i dvorane uz osnovne škole u centru i Graberju povećanje je bilo za ukupno 200.000,00 kn, a sada se nakon pola godine ukidaju na nulu i gradski muzej se stavlja na nulu, a tu je Odluka o osnivanju gradskog muzeja.

g. Milivoj Maršić – navodi da je na početku rekao da je svrha rebalansa, ovaj je dosta rano jer inače se to radi nekad i kasnije, da se usklade određene stavke sa realnošću koja se pojavila. Na rashodovnoj strani, prije svega navodi da mora priznati iskreno rečeno da je rashodovna strana na neki način diktirala tempo. Prihodovna strana je kakav je iona će biti ostvarena koliko će biti i naravno da će to imati utjecaj na rashodovnu stranu. Sve što neće imati pokrića u prihodima, jer strogo se vodi proračunske sve stavke prema izvorima, prema tome svaku grupu rashoda se definira na izvor, koliko će se ostvariti toliko će se i realizirati. Neke stavke stvarno stoje unutra koje, što je rekao, se ove godine neće realizirati. Dobiveno je za sanaciju deponija u Tarnom i reciklažno dvorište 600.000,00 kn, a to se ove godine neće, ali stavka unutra ima jer su ta sredstva dobivena. Zatim za uređenje zgrade KCIG, isto se neće stići, sada je raspisan natječaj za stolariju o sumnja da će ove godine to zbog vremena, kao i za fasadu. Tako da to je jednostavno utjecalo na potrebu za usklađenjem i plus neke stavke koje je vijećnik spomenuo, troškovi košnje, želi se održavati zelene površine i jednostavno KCIG je to obavio, ispostavio Gradu obračun, račun i to se mora pokriti, tako je odlučeno i to je to. Što se tiče stavke povećanje udruga 150.000,00 kn to je u stvari jedna stavka koja je stavljena tu na temelju primjedbe revizije koja je bila ove godine, što se tiče gradonačelnikove pričuve gradonačelnik ima pravo za određene troškove, odnosno rashode u manjem iznosu do 0,5% vlastitih prihoda autonomno donositi odluke. To su uglavnom neke stvari koje su se pojavile nakon što je ovaj program za te udruge prošao, znači kada je netko ostvario izvanredan rezultat u nečemu pa je gradonačelnik dodijelio neka sredstva, pa se pojavila potreba da netko ide na nekakvo putovanje i nekakvo sudjelovanje, nema ispred sebe točno izvađeno, ali ima takvih stavki, pa zatim donacije raznorazne, itd. Prema tome to je stavljeno tu unutra i to je toliko za sada. Što se tiče legalizacije to se jednostavno prema ugovorenim i predvidljivim radovima koji će biti moralo stavku prilagoditi, jer legalizacije ima dosta, objekti su prijavljeni, dobivene su ponude i ugovorene su geodetske podloge itd, znači ti troškovi su jednostavno realni kao takvi. Što se tiče Poljane C tu je stvarno smanjen trošak zato što se korigiralo i neke radove se jednostavno smanjilo jer se smatra da nisu nužni za funkcionalnost tako da jednostavno se smanjio obim poslova i radova. Primjerice bili su predviđeni nogostupi s obje strane, rečeno je da s obzirom na obim prometa tamo, dovoljna je jedna strana. Ne zna da li je nešto drugo bilo, to bolje znaju građevinci. Dvorane s obzirom na stanje trenutno u ishođenju tih projekata i dozvola realno je da neće taj trošak ove godine biti, no to ne znači da se to ponovno neće pojaviti iduće godine neka od tih stvari kada će se raditi plan za iduću godinu što će biti sada vrlo brzo.

g. Krešimir Malec – navodi da mu je žao što nema gradonačelnika jer ovo je njegov dokument, a ne dokument pročelnika, ali kao prvo zamolio bi predsjednika, materijali u kojem se formatu šalju postoje problemi kod otvaranja. Da bi se moglo razgovarati o rebalansu proračuna fali stavka realizacije. S čime se sada uspoređuje? S planom i na osnovu tog plana donosi se rebalans. Dao si je truda i jutros zatražio od stručnih službi u Gradu i dobio je plan proračuna, odnosno rebalans na 4 razini, i isto tako je zamolio plan realizacije koji je sa 5.11. ove godine, znači sa današnjim danom. Kada se uspoređuju te dvije brojke to nema veze sa životom, realizacija i rebalans. I sada ovdje, gradonačelnika nema, odnosno pročelnik dovodi u zabludu. Vijećnici moraju dizati ruku za nešto što 100% se neće realizirati i ne zna da li su svjesni toga. Dvije velike razlike i u prihodima, prihodi su ovdje čak povećani, ne da su smanjeni, a u realizaciji proračuna dolazi se do brojki koje su katastrofalne. To su milijuni kuna koji fale, faliti će s 31.12. a svi zajedno sada moraju preuzeti odgovornost, jer vijećnici su ti koji dižu ruku i usvajaju, za dokument koji blago rečeno nema veze sa realnošću. Pročelniku navodi da inače što se proračuna tiče, rebalansa proračuna, stupa na snagu 8 dana po objavi, znači ovo što se sada donese stupa 8 dana po objavi, a pročelnik veli da peglaju tu stavke, znači već je potrošeno nešto što nije bilo u proračunu. Znači to nije formalno pravno ispravno ni u redu. Prihodovna strana, i kolege su naveli, zasluga Linića, povećanje poreznih prihoda za alkoholna i bezalkoholna pića, onda je jedan zabrinjavajući pokazatelj i to porez na tvrtku sa 500.000,00 kn umanjuje se za 100.000,00 kn. Znači da ljudi zatvaraju firme i obrte, o tome se tu radi, a iz razloga jer nemaju što raditi u gradu Ivanić-Gradu. Grad Ivanić-Grad je mrtav grad što se tiče investicija, tu se ništa ne događa. Tu je Županija planirana 1.800.000,00 kn i realizacija do 5.11. je 1.000.000,00 kn. Nedostaje 80%. Prihodi od zakupa poljoprivrednog zemljišta 1.200.000,00 kn planiranih, a realizirano je nekakvih 400.000,00 kn, znači 800.000,00 fali. Prihodi od prodaje zemljišta isto tako, 3.000.000,00 planirano, a oko 12.000,00 realizirano, znači 3.000.000,00 fali, a donosi se rebalans proračuna kao da će se sve to realizirati do 31.12. rashodovnu stranu nije se ni taknulo, to će se potrošiti, planira se potrošiti. Obraća se pročelniku i navodi da je točna informacija da je u međuvremenu gradonačelnik donio odluku o smanjenju plaća u gradskoj upravi za 6%, pa ga interesira konkretno odgovor koliko je to ušteda na bazi mjeseca. Navodi da to pita iz razloga jer u istom trenutku gradonačelnik kao prvi među jednakima sebi ne smanjuje plaću. Treba zamisliti to, svojim radnicima smanjivati plaću, a sebi kao šefu, direktoru ne smanjuje plaću. U istom trenutku, nisu to neki veliki iznosi, ali samo pokazuje karakter i način rukovođenja, gdje troškovi dnevnica ostaju isti, gdje troškovi goriva ide sa 45.000,00 za 15.000,00 kn, to su troškovi goriva što se voze gradonačelnik i zamjenici, strašno se putuje, investicije razne se događaju u Ivanić-Gradu, raznorazni investitori ovdje dolaze i obilazi ih se, pa se onda treba puno voziti, a istog momenta smanjuje plaću svojim zaposlenicima. Zatim navodi iz šestomjesečnog rebalansa 300.000,00 kuna povećanja troškova informiranja, a koga se prati, ne prati se pročelnika, ni vijećnike, prati se gradonačelnika, pa si je platio medije da ga prate, istog momenta smanjujući 6% plaću zaposlenicima, a sebi ne. Tu se govori o tim brojkama koje dovoljno govore oko toga. Isto tako reprezentacija, nije ona velika, ali opet pokazuje karakter i način rukovođenja. Navodi da je jasno radi čega se ovaj rebalans plana donosi, isto je iznio i u komentarima na izvješća trgovačkih društava, znači trgovačka društva su u problemima, imaju enorman rast troškova osoblja, nije tamo htio raspravlja, materijalni troškovi su isto tako, vele napravili su uštede. Pitanje je na čemu se radu štede, da li na održavanju možda. Lako se to smanji. Vezano za prihod od zakupa državnog poljoprivrednog zemljišta od 1.200.000,00 kn naplaćeno je s 5.11. 300.000,00 kn. Komunalni doprinos planiran je 2.000.000,00, a naplaćeno je 1.300.000,00, Komunalne naknade su isto 1.000.000,00 kn manje, prihod od prodaje građevinskog zemljišta planira je 3.000.000,00 kn, a 12.000,00 kn realizirano, 0,4% je realizacija. A kada se dođe na stavku investicija, realizacija investicija postoci se kreću od 4-12%. Drugim riječima sada od 5.11. do 31.12. će se primiti posla pa će se to realizirati. Neće. Nauštrb investicija daje se tvrtkama koje su povećale broj zaposlenih. Znači Grad, stručne službe, odnosno pročelnik nije znao planirati održavanje zelenih površina, pa sa 1.500.000,00 planiranih još se diže 630.000,00 kn, 40% se fulalo. Zna da nisu fulali, normalno da znaju planirati, samo ne znaju koliko fali za zaposlene i to je jedina brojka koju pročelnik ne zna a i ne odlučuje o tome. Vidi se koje su brojke otišle strašno gore i šta se krpa, a krpa se s novcem poreznih obveznika. Ništa se nije napravilo u gradu, gdje rade tvrtke, da li na području Grada, raste broj nezaposlenih, nema se gdje zaraditi kuna u ovom gradu. Nesavjesno je upravljanje. Ima realizaciju proračuna do 5.11., dva dokumenta nemaju veze jedan s drugim i sada se vijećnike sili da glasaju o tome. Predsjedniku gradskog vijeća navodi da je prvi među jednakima, i takav dokument dostaviti i dovesti u zabludu vijećnike je u najmanju ruku nekorektno.

g. Željko Pongrac – navodi da vijećnik ima mogućnost glasovati protiv predloženog rebalansa, no međutim dao bi ipak malu digresiju na smanjenje plaća. Naime, gradonačelniku i njegovim pomoćnicima je plaća na osnovici državnih dužnosnika i zna se da je upravo smanjena za 6% osnovica državnih dužnosnika, pa tako i gradonačelniku.

g. Krešimir Malec – napominje da je to učinila država, to nije gradonačelnik učinio sam sebi. On je svoju plaću sebi zadržao, a svojim zaposlenicima je skinuo. Opetovano navodi da se zamisli šefa, direktora koji svojim radnicima smanji plaću, a sebi ne, pa da li se dijeli isti teret, ne dijeli.

g. Ilija Krištić – kada je bio protekli rebalans napominje da je njegova primjedba bila zašto nema rebalansa korisnika proračuna, a očito je trebao biti pa bi danas mnoge stvari bile puno jasnije. Navodi da je tada upozorio da Vatrogasna postrojba treba za svoje troškove više od 7 milijuna kuna, a g. Malec je sada izračunao da ima 5.100.000,00 kn, dakle ostatak će biti iz Grada. Dječji vrtić na neki način je povećao svoje prihode, POU je moralo smanjiti jer se Glazbena škola izdvojila. Osvrnut će se na sam rebalans proračuna te postavlja pitanje pročelniku, jer ipak je on kreator ovog proračuna, te da li smatra da će ovakav proračun biti i dočekati kraj godine. Osobno je siguran da ovakav ne može dočekati kraj godine, zato što sa današnjim danom realizacija postojećeg proračuna kada bi trebao dočekati kraj godine bi trebala biti 80 i nešto posto, 82 ili 83. Realizacija proračuna za dosadašnje razdoblje je 68%. Može se izračunati koliko je to već sada manjak, a u rashodima, g. Malec je to primijetio, nema nikakve uštede. Bilo bi logično da je i u rashodima ušteda da bi, ako se već zna kakva će situacija biti, to mogli planirati. Može reći da je Grad što se tiče poreznih prihoda jedan od boljih gradova u RH. Porezni prihodi realizirani su sa 31.10. sa nekih 80% što je izvrsno, drugi gradovi nemaju ni 60%. Ali drugi prihodi nam nisu onakvi kakvi su planirani, rudna renta je 65%, ona je 10-11 milijuna i zna se koliko još treba do kraja godine doći da bi se ispunio plan, komunalna naknada je realizirana sa 77% i to će nekako sjesti, međutim komunalni doprinos neće, on je samo 66%. Zakup je 23%, tekuće potpore su 80%, prodaja zemljišta 46%, kapitalne potpore su 46%, prodaja poljoprivrednog zemljišta je 30%, porez na imovinu je 58% i položajna renta je 20% što znači da Općine Križ i Kloštar Ivanić ne plaćaju što trebaju, a to je simbolično, stotinjak tisuća kuna, ali ako to nisu u stanju plaćati, onda ne zna što bi trebali plaćati, a odlagalište otpada je u Ivanić-Gradu. Moli pročelnika da odgovori da li će ovaj rebalans proračuna ovakav kakav je sada dočekati 31.12 i da li će moći zadovoljiti zakonske uvjete da početkom godine bude kao izvršeni proračun. Vezano za rashode navodi da mu je žao što nema, a nada se da bude, i sportska dvorana u Graberju, u centru u Ivanić-Gradu, ako su već u planu da će se naći novac u slijedećoj godini tim više što ovih 250.000,00 kn za sportsku dvoranu Posavski Bregi ne mogu biti potrošeni jer je ugovor koji je potpisan sa projektantom oko 140-150.000,00 kn, dakle i tu postoji rezerva, zatim nogostup u Šumećanima koji je već ranije izbačen, a vidi da se radi projektna dokumentacija za nogostup Posavski Bregi – Lijevi Dubrovčak, ali ipak misli da se treba daleko prije rješavati državna cesta, a nakon nje županijske i lokalne ceste. Navodi da se zna da je od početka ovog mandata, prvo iz povjerenja da će se krenuti, sve proračune i rebalanse podržao, ovaj puta to neće učiniti.

g. Milivoj Maršić – što se tiče g. Maleca i g. Krištića par stvari može reći, on u ovom slučaju što se tiče proračuna je izvjestitelj, predlagatelj je gradonačelnik, to svi dobro znaju, prema tome što se tiče tih svih informacija koje unutra stoje reći će ono što može i zna. Isto tako kreator proračuna nije pročelnik, kreira se proračun na drugi način, i to isto dobro znaju, nisu od jučer u vijeću, pa prema tome rashodovna strana – imate zahtjeve, odluke, programe, ugovore, prema tome to su sve zadane stvari koje ne kreira pročelnik, vrlo malo sudjeluje u tome. Prema tome to je to, to je zadano, navodi da je rekao da se krenulo sa, na žalost, sa rashodovne strane, jer neke stavke su bile nužne da se korigiraju, itd., a on je samo izvjestitelj. Što se tiče samog izvršenja proračuna, točno je da iz pokazatelja ovaj prihod teško će se ostvariti i toga je svjestan. Dva mjeseca su do kraja godine, transferi iz potpora će biti sigurno veći, jer je ugovoreno, dogovoreno sa županijskog nivoa da će još nešto doći, a što se tiče samog izvršenja, izvršava se proračun, prihodovna strana se formira temeljem onoga što je došlo na žiro račun. To su prihodi. Rashodovna strana formira se tako da za odjele, udruge, društvene djelatnosti, itd., se definira transferima, znači ono što ode sa žiro računa, ako novaca ima, to je rashod. Što se tiče ugovorenih radova za investicije kao rashod se formira ono šta je izvršeno i šta su računi došli, prihvaćeni, ovjereni u Gradu. Prema tome rako se rashodovna strana planira. Znači da li će se uspjeti izvršiti rashodovna strana u djelu koja se formira temeljem transfera novčanih tokova, to će se vidjeti prema raspoloživim sredstvima na žalost. Prošle i ove godine je situacija da je minus po žiro računu, ograničenje je da sa 31.12. treba biti žiro račun na nuli. Prema tome, prilivi koji dođu u naredna dva mjeseca će se moći i potrošiti za namjene koje će se dogovoriti, ne odlučuje o njima sam, odlučuje politika, odlučuju svi korisnici, itd., će se prerasporediti i prenamijeniti, a što se tiče računa dobavljača koji su radove obavili i izvršili oni će se morati evidentirati, to će se knjižiti i oni će činiti eventualno minus. Osobna procjena je da neće biti puno, nije se zaletavalo što se tiče ugovaranja, ali treba pričekati kraj godine pa će se vidjeti. Što se tiče realizacije ona će biti nešto drugačija, koliko će se toga moći realizirati to je onaj vrući kesten koji se tiče svih tu koji jesu i udruga i proračunskih korisnika, koliko će biti novaca toliko će biti izvršenje. Nema drugog načina. Vezano za pitanje o plaćama navodi da o plaćama ne bi ništa komentirao, što se tiče izračuna samog, nema tu kalkulator, nije uspio izračunati, međutim to je računica jednostavna, ima na godišnjem nivou 3 milijuna i koliko je, podijeliti sa 12 i puta 6%, znači to je negdje ugrubo 15.000,00 do 20.000,00 kn, tu negdje, nije izračunao. Sama Odluka o smanjenju i povećanju niti je u tome sudjelovao niti može o tome bilo šta reći. Što se tiče projekata koji su spomenuti, prijašnjih dana je bio razgovor oko toga jer se paralelno radi i na proračunu za iduću godinu i može samo izvijestiti o tome kakva je situacija i većinu projekata koji su predviđeni da idu u realizaciju i koji će se izvršiti iduće godine su definirani na način da se prijave na natječaje za strukturne fondove preko ministarstava, itd. Tako da projekti od kojih su već neki prijavljeni, neki se spremaju da budu prijavljeni ovisi o realizaciji tih natječaja, u okviru tih natječaja učešće Grada se kreće negdje od 20 na niže %.Tako da npr. šetnica uz rijeku Lonju planirana vrijednost je 3.100.000,00 kn, očekuje se potpora oko 2.500.000,00 kn, udio Grada bi bio 620.000,00 kn. Što se tiče drugih nekih ruralnih tu je čak potpora 100%, ovisi o nekim kriterijima koje se zadovolje, itd. Projekti koji su u planu za prijavljivanje, biti će uvršteni u proračun, a da li će proći to ne ovisi samo o Gradu, a projekti su šetnica uz rijeku Lonju, centar Posavski Bregi, nogostup Posavski Bregi – Lijevi Dubrovčak za sada je to samo dokumentacija za iduću godinu, prometna studija grada, nogostup i odvodnja Caginec-Kloštar Ivanić do granice, nogostup Šumećani, još ima nekih stvari gdje se dokumentacija misli prijaviti za sufinanciranje, od Hercegovačke ulice do još nekih projekata, to je više gradonačelnikov dio, radi se i cijela stvar je koncipirana tako da se ide na strukturne fondove koji sada postoje, koji su tu, nude se i to će se sve pripremiti koliko se stigne i može i koliko će ih proći tako će se realizirati. U kreditna zaduženja nema prostora, Grad nije prezadužen, neke bliže Općine su u goroj situaciju, i jednostavno u skladu s prihodima i realnim mogućnostima će se i stvari odvijati.

g. Krešimir Malec – na prijedlogu I. izmjena i dopuna Proračuna koji je bio u lipnju predložio je, a i sada ponavlja da se stavi još jedna stavka, a koja se odnosi, ona se odnosila na Huana Emanuela Barossu, a ova sada na g. Junkera jer on je rješenje svih naših problema. Htio bi da se ostvari sve što je pročelnik iznio, ali i sam zna da je to nerealno.

g. Ilija Krištić – navodi da mu je jasno da iz proračuna stoji gradonačelnik, ali ne vjeruje da gradonačelnik ide raditi nešto a da mu pročelnik prethodno kao odgovorna osoba za financije dobro ne obrazloži i ne kaže što predstoji i kakva je situacija ako se takve stvari rade. Dakle, nije uvijek gradonačelnik baš za sve kriv, uvijek ima podijeljene odgovornosti, a pročelnici su te stručne osobe koje podastiru gradonačelniku svoje mišljenje, gradonačelnik ga ne mora usvojiti no nije siguran da gradonačelnik baš sve zna i da neće usvojiti mišljenje jednog uvaženog ekonomiste kada mu predloži kakve su činjenice. Dakle, može prihvatit da pročelnik nije kreator, ali je napravio ovaj rebalans, siguran je da ga nije gradonačelnik napravio.

g. Boris Kovačić – čini mu se da u posljednjih dvadeset godina je ovo prvi puta da se raspravlja o krucijalnom temeljnom dokumentu koji Gradsko vijeće donosi, a to je Proračun, i misli da je prvi puta na toj točki dnevnog reda nema gradonačelnika ni jednog od zamjenika. To je ravno nedopustivom. Ne podcjenjujući druge točke dnevnog reda, ali nisu sve jednako važne i oko tog se mogu složiti, ovo je jedna od najvažnijih ako ne i najvažnija. Ovo je proračun, politika Grada, ovo se direktno odnosi na kvalitetu, na standard sugrađana na ovaj ili onaj način. Drugo, čulo se ovdje prilično jasno od pročelnika, a to je da se ako se ovaj rebalans i usvoji, neće realizirati do kraja godine i to drugim riječima znači da negdje u mjesecu prosincu u drugoj polovici ide III. rebalans. Nije to ni veliko zlo, bilo je i proteklih godina i više rebalansa i najslađi i najkvalitetniji su oni kada vas na to primorava prihodovna strana, dakako sa pozitivnim predznakom. Ovdje je pročelnik, svjesno ili nesvjesno, priznao da su se rukovodili rashodovnom stranom i nju se samo malo poriktalo pri čemu su se posebno skidale stavke sa investicija, poslovnih objekata ili kako se već zovu ili kakvo imaju nazivlje u samom proračunu. I to je sada definitivno, s obzirom da se neće ovaj proračun realizirati na prihodovnoj strani do kraja godine, a s obzirom da se, kako pročelnik kaže, da su se poriktale rashodovne strane, g. Krištić je primijetio da bi bilo dobro da se paralelno radio sa rebalansom svih korisnika. Znalo je biti, priznaje, i u njihovo doba slična praksa, ali ovo je neminovno da će proizvesti ovaj efekt i da će biti III. rebalans i naravno da će proračun završiti u deficitu. Pitanje je samo koliki će biti, a po realizaciji koja je malo prije iznijeta, a obzirom je kraj godine, a obzirom na stanje ukupne privrede i ivanićgradske, neće se realizirati to je definitivno i deficit bi mogao biti ogroman. Čini se bitnim reći da ovu 2014. godinu svijet će pamtiti po mnogo čemu, ne samo po stogodišnjici 1. svjetskog rata, po turbulentnim događanjima u svijetu kojih je na pretek iz dana u dan, ali na žalost u Ivanić-Gradu pamtit će se ovu 2014. godinu ponovno, nakon 15 i više uzastopnih godina, bez ijedne investicije, bez i jedne važnije investicije. Bilo je nekakvih poslova i poslića, završavanje već od ranije, to se odnosi i na 2013., a u 2014. Jedan investicijski muk, nema ih. Najlakše je reći da nema novca, ali to se znalo i 2012. i 2013. Trebalo je drugačije planirati posložiti se. Zašto nema investicija? Zašto su najednom skinute sve odvodnje? Gdje su ti nogostupi? I ovo što je bilo, ovo malo ispod milijun kuna investicije i one su skinute. Tako piše u proračunu. Odvodnju posebno spominje, do tog mu je bilo posebno stalo, bio je to program na kojem je trebalo muški raditi i gdje se donekle zalaufalo i sada je to naprasno prekinuto, nema niti jednog izvješća što je poduzeto u suradnji sa državom, sa nadležnim Ministarstvom, s Hrvatskim vodama, s Županijom, takvih informacija nema, a koliko je vidio, pregledao je kompletni materijal za današnju sjednicu, a posebno pod ovom točkom dnevnog reda, o tome ni riječi. Naravno, što je rekao i pod prvom točkom kada se raspravljalo, bolje rečeno pitalo o poslovanju pojedinih trgovačkih društava i ustanova, svodi se na pitanja i odgovore, nema u tom smislu prave rasprave, tako i kod ovog rebalansa nije ni sve vidljivo, i ono što čovjeka posebno zanima, pa se zagleda da vidi, kao što su socijalni programi, programi u kulturi, predškolskom odgoju, itd., to se generalno vidi, ali obrazloženja su prilično štura i, što ih kao vijećnike zanima i treba zanimati tu odgovora nema. Primjera radi, navodi da čuje da je velika problematika Obiteljskog radija, a danas ni pod 1. točkom kada je i njihovo izvješće bilo nije ga nitko ni spomenuo,sada je g. Cepetić pitao za jednu stavku i čini mu se da nije dobiven odgovor, da li je, jer ne može se iščitati, da li su osigurana kakva dodatna sredstva. Osim toga, ovih dna je održana i posebna emisija gdje su gostovali predstavnici Ivanić-Grada, Križa i Kloštra i tamo su pala i stanovita obećanja, nije direktno slušao ali prepričano mu je i nema razloga da sumnja. Prema tome ovo je prva godina, nešto je g. Malec o tome govorio, bez iole ozbiljnije investicije u Ivanić-Gradu. Na žalost ostat će po tom zapamćeno. Kada se nema jedan razvojni, ambiciozni proračun, a to ovaj rebalans samo najbolje potvrđuje, izostaju mnoge aktivnosti, tu je onda negativni feedback, negativna okolnost da ne rade tvrtke, obrtnici, poduzeća, i ništa se ne multiplicira. Pitanje zgrade Crvenog križa, tu se vuče onih 350.000,00 kn i o tome dalje ni riječi, iako u državnom proračunu već 2-3 godine za redom su osigurana stanovita sredstva, pa i za 2014. O tome se nitko nije referirao ni kod donošenja proračuna, ni kod realizacije, ni kod ovog rebalansa, nego se vuče i sada je ostalo 350.000,00 kn jer je to novac davno dobiven od Ministarstva socijalne skrbi, pa se ne može ta stavka ni ukinuti, inače bi je sada sigurno skinuli na nulu obzirom na ovaj način rada i kreiranja rebalansa. Kao što je i g. Krištić naveo, mada on po prvi puta neće glasati za ovaj rebalans, osobno već opetuje, nije bio ni za ovaj proračun i tada je govorio da će se desiti ovo što se i događa što naravno kao građanin ovog grada sa žalošću mora konstatirati i sigurno da je zbog toga silno žalostan.

g. Željko Brezovečki – nakon ove demagogije koju se moglo čuti sa ove klupe g. Kovačića, vjerojatno svima je već ionako pomalo i dosadno. Pogotovo je dosadno samim tim jer na prošlom vijeću itekako im je objašnjeno da ova garnitura prije godinu i pola dana zatekla je takvo stanje kriminalno, ili bio bi točniji, najgore što postoji u Zagrebačkoj županiji. Već tada su pokušali objasniti da se ovih godinu i pola itekako bore da riješe dugovanja, da se premosti preživi ovu godinu i tek da od slijedeće godine kreću znatno veća ulaganja i programi i neke stvari koje se želi napraviti. Period sadašnje garniture je još dvije i pola godine, do kraja mandata uspjet će mnoge stvari napraviti, ali sada se samo saniraju one greške, kako bi rekao, biti će blag te reći greške, jer izgleda da uopće nisu svjesni koliko su toga svega ostavili i u minusu i na onaj način na koji nije trebalo se voditi ovaj Grad, a sada dođe ovdje i hladno lagano obrazlaže i tumači da nema ovog ili onog. Da je ostavio barem nulu, čistu nulu itekako bi znali i mogli raspravljati i upravljati sa sredstvima koje bi imali i predvidili, pa neka bude bar toliko korektan i fer i puste da saniraju njihove dugove, da stanu na nogu pa da pokažu. Da su građani bili zadovoljni sa tim vođenjem Grada nikada ne bi dali drugima povjerenje, međutim imali su povjerenja i sada će im dokazati i neće ih iznevjeriti, a što sada s ove govornice g. Kovačić govori je onako, žalosno ali ipak mora dozvoliti da se radi, a on to ne dozvoljava nego samo napada. Smatra da se nije potrebno vraćati, kako stalno g. Kovačić kaže da se ne vraća stalno u natrag, pa samim tim i gradonačelnik g. Leš, koji je odsutan zbog problema u familiji, je rekao na prošlom vijeću koliki su dugovi i što se ostavilo i nema potrebe o tome dalje raspravljati.

Ispred Kluba HDZ-a, HSS-a i HČSP-a nakon glasovanja moli stanku od 10 minuta.

g. Boris Kovačić – vijećnik Brezovečki kao da mijenja gradonačelnika, uzeo si je malo prevelike ovlasti i na taj način je nastupio, no to ne zamjera. Međutim, činjenica je kada se nema što pametnije reći, kada se ne može progovoriti argumentima i činjenicama, osobno je ipak samo govorio da su izostale investicije ove godine, što opet ponavlja da jesu i da ih nema, boji se da ih neće biti ni dogodine, vidjet će se, a on je onda naravno prišao tome da ga oblati, difanira, itd., jer to je jezik uvijek kada se ne može govoriti činjenicama.

g. Milivoj Maršić – probat će reći par stvari, klonit će se da ne ulazi u politiku i da ne polemizira sa nikim, međutim mora reći da ovaj jedan odnos prema europskim fondovima i tom vidu financiranja lokalne samouprave mu je malo čudan, neće sada dalje ništa govoriti. Taj dio mu je teško uopće komentirati. Što se tiče rashoda, to je rekao i ponavlja ponovno, većina rashoda je definirana na koji način, nema sada tu točno da elaborira, međutim definirana je odlukama, definirana je programima, definirana je na način kako je definirana. Što se tiče rashodovne strane, za odjel 1, društvene djelatnosti itd., tu je za ovu godinu, što je i rečeno, naslijeđeno ono kakva su prava bila ona su uglavnom i preuzeta, preslikana, tu se nije htjelo ništa, sada govori u gradonačelnikovo ime, inače je on zbog zdravstvenih razloga odsutan i morao je otići, uglavnom to je jednostavno zadano i ulaziti u to ovako, naravno da se mora u to ući, ali to je ono što nije jednostavno i što je na neki način naslijeđeno. Prema tome, rasprava, priprema sa svim korisnicima to još čeka i to će se odraditi. Što se tiče investicija, što je spomenuto, isto tako je rečeno na prvom rebalansu i kod samog proračuna, da ove godine nema prostora prevelikog za investicije. Obaveze, krediti su 50% rente, čak i više sada možda, 5.300.000,00 kn. Sada neće spominjati koliki su to i kakvi su krediti, Međutim investicija, sada to mora reći ovako više kao mantra, investicija mu je malo isto ide da ne veli na šta. To nema često puta direktne veze sa gospodarskim rastom kojeg su puna usta i gospodarstvom, pa sada samo da spomene investicije recimo dvorana koliko milijuna, zgrada vijećnice toliko milijuna, ledina koju sada naravno treba staviti u funkciju, stavit će je se u svim tim okolnostima procvata i cvatnje gospodarstva i konkurentnosti Hrvatske kakva je država kao takva, investitori samo hrle, treba to sad staviti u funkciju i staviti će, ne zna u kojem roku. Tu je 13 milijuna uloženo, dobro uloženo je, nema problema, to je potencijal koji će se koristiti. Prema tome sve te investicije koliko su one imale utjecaj na gospodarstvo, imali su na par poduzetnika koji su to radili. Ako je to gospodarstvo Ivanića, svaka čast.

g. Željko Pongrac - napominje pročelniku da ne može davati takve subjektivne ocjene, nego se mora bazirati na čiste odgovore prema vijećnicima. Ujedno navodi da će obzirom na tematiku dozvoliti tri obraćanja svim vijećnicima.

g. Boris Kovačić – navodi da ne zna je li dobro čuo da je pročelnik spomenuo i dvoranu u ovim investicijama, koje su, eto neproduktivne i imali su koristi samo neki od možda poduzetnika. Ovu dvoranu koja je na čast Ivanić-Gradu, koja je svaku večer puna, bez koje se jedan današnji standard škole, sporta, kulture ne može zamisliti i koju su sanjale generacije, u ovom kontekstu spomenuti, to je blasfemija. 23 milijuna kuna, od toga pola iz Zagrebačke županije, kroz domaće poduzetništvo to nema veze, to nije ništa drugo multipliciralo? Slično je sa industrijskom zonom, sa tim milijunima, sa starogradskom vijećnicom, tko je to radio. Sa 36 milijuna, što je i Klub HDZ-a tužio, konkretno osobno njega, za asfaltiranja po Ivanić-Gradu svih ulica u 2008. Godini, tko je to radio? To su gradske investicije, ali su se odvijale i održavale. Snašli su se za novac. Nije bio novac samo iz proračuna Grada. Na žalost najveći dio da, ali i bez obzira što je bila centralna vlast kontra ipak su sredstva pristizala. Govorio je o tome i malo prije kada je spomenuo, znali ste kakvi vas problemi čekaju. Zar se mislilo da je tu med i mlijeko? Problemi su. Gdje su investicije? Nema novaca. Tako su i prije govorili, ali novac je došao. Možda jesu bila bolja vremena. Ne treba biti 36.000.000,00 kn investicija u jednoj godini, ali nema ni 1.600.000,00. O tome je riječ, ako pročelnik ovako razmišlja i govori, to je blasfemija.

g. Krešimir Malec – ponukan načinom razmišljanja pročelnika, no ne želi ulaziti u raspravu, naime i g. Kovačić je rekao, a bio je i osobno u sastavu Poglavarstva i kasnije kao zamjenik gradonačelnika, te bi iskoristio priliku pa bi se ispričao i vladajućima i isto tako građanima što su im ostavili 100% pokrivenosti vodovodima, 100% pokrivenosti plinovodima, što su im ostavili gospodarsku zonu, sportsku dvoranu, novu zaobilaznicu, novouređene ulice na području Grada, na desetke kilometara kanalizacija, eto ispričava se zato što se to činilo, jer očito to je veliki grijeh. Što se tiče poduzimanja, na što je aludirao, a možda nespretno rekao pročelnik, stvaranje klime za poduzetništvo odnosno za poduzetnike, OK ovo su jednokratne investicije ali one su se u kontinuitetu događale i dobro se zna da se od svake investicije 45% vraća direktno u proračun kroz plaće, porez na dohodak, kroz komunalni doprinos, povećanu potrošnju i ostalo. Navodi da je na početku pitao koliko je novih tvrtki otvoreno u Ivanić-Gradu, odnosno što se to u proračunu stavilo kao poticaj da se pokaže dobra volja, predlagao je u amandmanima na proračun nekoliko stavki koje su se odnosile upravo na poticanje privatnih tvrtki. 300.00,00 je bilo predloženo da se stavi stavka za odlazak na sajmove, 100.000,00 kn je bilo predloženo, ispred HNS-a, za poticanje poduzetništva, a pogotovo mladih. Da li se možda potrudilo naći nekakav adekvatan prostor u Ivanić-Gradu da se napravi npr. poduzetnički inkubator. Ništa se nije učinilo. Decidiran je bio gradonačelnik, nije jedna kuna ostavljena u proračunu za 2014. godinu za razvoj poduzetništva.

g. Željko Brezovečki – iskoristio bi treće pravo, i prije svega čak se može složiti sa g. Malecom u jednom dijelu izlaganja, međutim, u drugom djelu maloprije je prozivao kako se troši puno novaca na putne troškove, gorivo, a sada već šalje na sajmove, ovdje, bilo bi dobro za inkubator. Pa što se čekalo dvadeset godina da taj inkubator nije napravljen već u Ivaniću. Što se čekalo dvadeset godina da se nije krenulo, nego sada tjeraju njih da u ovako kratkom vremenu sve naprave. Obećaju prije svega glasačima koji su dali povjerenje, itekako će raditi, itekako će napraviti za Ivanić-Grad, mogu biti bez brige.

g. Željko Pongrac – vezano za Obiteljski radio Ivanić i ono što je rečeno i u radio emisiji da će biti sredstva osigurana za nastavak rada Radio Ivanića biti će osigurana i osigurana su rebalansom, ne može odgovoriti iz koje stavke, no u svakom slučaju neće se dogoditi gašenje Obiteljskog radija.

g. Igor Cepetić – najvažnije od svega je upravo iz koje stavke će to biti, jer po onom što je objasnio pročelnik sa stavke povećanja sredstava za udruge definitivno to neće biti to, nego je to doslovno za udruge koje su napravile programe i sredstva su bila premašena u odnosu na planirano. Zanima ga konkretno sa koje stavke je ono što je obećano.

g. Milivoj Maršić – sredstva za tu namjenu, ako će se to realizirati, tu su i neki drugi problemi oko toga, ali nije sada na njemu da to objašnjava, je u stavki kapitalna pomoć trgovačkim društvima. Ta stavka je 923.000,00 kn, od toga Ivaplinu ide 860.000,00 kn i ima još jedna stavka, dodatna stavka za promidžbu, to je nekih dvjesto i nešto tisuća, tako da ako se to izdogovaraju oko Radija sredstva će se naći, međutim Radio ima i druge probleme koji ga opterećuju, njegova pozicija, izgubio je tržište, to je malo šira tema.

Vijećnici Gradskog vijeća jednoglasno su prihvatili prijedlog za objedinjeno glasovanje po predmetnoj točci dnevnog reda.

Prije pristupanja glasovanju utvrđeno je da je sjednici Gradskog vijeća prisutno 16

vijećnika.

Provedenim glasovanjem konstatirano je da su sa 9 (devet) glasova za, 5 (pet) protiv i 1 (jedan) suzdržan glas usvojeni sljedeći akti

a) **Odluka**

**o II. izmjenama i dopunama Proračuna Grada Ivanić-Grada za 2014. godinu**

**b) Program javnih potreba u području predškolskog odgoja i obrazovanja Grada Ivanić-Grada i sufinanciranja redovitih 10 satnih programa predškolskog odgoja i obrazovanja djece s prebivalištem na području Grada Ivanić-Grada u privatnom Dječjem vrtiću Roda za razdoblje rujan-prosinac 2014.godine**

**c) II. izmjena i dopuna Programa socijalnih potreba**

**Grada Ivanić-Grada za 2014. godinu**

**d) II. izmjena Programa održavanja komunalne infrastrukture za 2014. godinu**

**e) II. izmjena i dopuna Programa građenja objekata i uređaja komunalne infrastrukture za 2014. godinu**

**f) Odluka o I. Izmjenama i dopunama Odluke o raspodjeli sredstava za poslove vatrogastva Grada Ivanić-Grada za 2014. godinu**

**g) I. izmjene i dopune Plana izdataka sredstava za rad Dječjeg vrtića Ivanić-Grad za 2014. godinu**

**h) II. Izmjene i dopune Programa javnih potreba u sportu na području Grada Ivanić-Grada za 2014. godinu**

**i) II. Izmjene i dopune Programa javnih potreba u kulturi na području Grada Ivanić-Grada u 2014. godini**

Akti prileže zapisniku i čine njegov sastavni dio.

Napomena: Akti su u istovjetnom tekstu usvojeni na sjednici Gradskog vijeća, a vijećnicima su dostavljeni u materijalima za sjednicu Gradskog vijeća.

Stanka od 20 minuta.

Početak stanke 19.22 sata.

Nastavak rada 19.42 sata.

**3**. **TOČKA**

g. Mario Biršić -Predškolski odgoj obuhvaća programe odgoja, obrazovanja, zdravstvene zaštite, prehrane i socijalne skrbi koji se ostvaruju u dječjim vrtićima, a dječji vrtići kao javne ustanove svoju djelatnost obavljaju kao javnu službu. Grad ima pravo i obvezu odlučivati o potrebama i interesima građana na svom području za organiziranjem i ostvarivanjem programa predškolskog odgoja i obrazovanja te skrbi o djeci rane i predškolske dobi te radi zadovoljavanja tih potreba osnivati dječje vrtiće.Predstavničko tijelo lokalne samouprave donosi, u skladu s člankom 14. Zakona o predškolskom odgoju i obrazovanju plan mreže dječjih vrtića na svom području, a predstavničko tijelo županije usklađuje razvitak mreže dječjih vrtića prema planovima gradova i općina na svom području. Mrežom dječjih vrtića utvrđuju se dječji vrtići i druge pravne osobe koje obavljaju djelatnost predškolskog odgoja na području za koje se mreža utvrđuje, sa svim njihovim objektima u kojima se provode programi. Mreža dječjih vrtića mora udovoljiti zahtjevima dostupnosti i racionalnog ustroja dječjih vrtića i programa za djecu predškolske dobi u skladu s njihovim potrebama i sposobnostima. Grad Ivanić-Grad, kao osnivač i vlasnik Dječjeg vrtića Ivanić-Grad, u svom Proračunu osigurava sredstva za rad istog.

Budući da je nakon usvajanja Plana upisa djece u Dječji vrtić Ivanić-Grad za pedagošku godinu 2014./2015.g. ostao neupisan određen broj djece zbog primjene odredbi Državnog pedagoškog standarda, Odlukom o utvrđivanju Plana mreže dječjih vrtića na području Grada Ivanić-Grada utvrđena je mogućnost proširivanja mreže otvaranjem dječjih vrtića kojima osnivač i vlasnik nije Grad Ivanić-Grad (privatnih i/ili vjerskih) kao dijela plana mreže dječjih vrtića na području Grada Ivanić-Grada s ciljem da se predškolskim odgojem obuhvati što veći broj djece s područja Grada Ivanić-Grada. Nakon donošenja spomenute Odluke, gradonačelnik Grada Ivanić-Grada je 25.08.2014. donio Zaključak o objavi Javnog poziva za predlaganje programa na temelju kojih će se utvrditi Program javnih potreba u području predškolskog odgoja i obrazovanja Grada Ivanić-Grada za razdoblje rujan-prosinac 2014.g., kojim su pozvani privatni vrtići da podnesu svoje ponude radi sufinanciranja redovitih  10 satnih programa predškolskog odgoja i obrazovanja djece s prebivalištem na području Grada Ivanić-Grada iz Proračuna Grada Ivanić-Grada za 2014.godinu, za razdoblje rujan-prosinac 2014.godine. Temeljem tog Zaključka, do 30.09.2014. Gradu Ivanić-Gradu je svoju ponudu podnio privatni Dječji vrtić Roda iz Ivanić-Grada, Vulinčeva 1 ( vlasnik Maja Rodić Škondro ) i predložio sufinanciranje od strane Grada Ivanić-Grada.

Prije pristupanja glasovanju utvrđeno je da je sjednici Gradskog vijeća prisutno 14

vijećnika.

Provedenim glasovanjem konstatirano je da je sa 14 (četrnaest) glasova za donesena

**ODLUKA**

**o izmjeni i dopuni Odluke o utvrđivanju Plana mreže dječjih vrtića na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**4. TOČKA**

Gđa. Laura Voštinić - S namjerom očuvanja kulturno – povijesne i prirodne baštine našeg Grada, Grad Ivanić-Grad osniva Muzej Ivanić-Grada kao opći regionalni muzej. Postupak osnivanja obuhvaća zadovoljenje uvjeta predviđenih člankom 17. Zakona o muzejima, u što ulazi muzejska građa i dokumentacija, prostor, oprema i sredstva za rad te stručno osoblje. Grad i trgovačko društvo INA d.d. zaključili su Sporazum o suradnji, temeljem kojeg trgovačko društvo INA d.d. omogućuje Gradu Ivanić-Gradu korištenje zgrade Petica zajedno s pripadajućim vanjskim prostorom na adresi Petica bb, Graberje Ivanićko, a u svrhu osnivanja naftnog muzeja. Grad Ivanić-Grad kao osnivač preuzima obvezu upravljanja Muzejom i osigurava stručno osoblje koje će voditi Muzej. INA d.d. će osigurati muzejsku građu za navedeni prostor dok će Grad osigurati ostale uvjete. U skladu sa sklopljenim sporazumom i zadovoljenjem potrebnih uvjeta iz članka 17. Zakona o muzejima pokreće se daljnji postupak osnivanja Muzeja. Prethodno zatraženo mišljenje Hrvatskog muzejskog vijeća, savjetodavnog tijela Ministarstva kulture, koje je odobrilo prijedlog sadržaja Odluke o osnivanju Muzeja Ivanić-Grada. Predlaže se Gradskom vijeću Grada Ivanić-Grada da usvoji ovu Odluku.

g. Igor Cepetić – zatražio je pojašnjenje obzirom u prijedlogu Odluke piše da prostor osigurava Grad, a rečeno je da iNA daje prostor na korištenje, osniva se kao opći regionalni muzej, a temeljem sporazuma za osnivanje naftnog muzeja, te je pomalo nejasno. Postavlja pitanje zar ne bi bilo praktičnije da je jedan muzej i to gradski muzej negdje bliže centru grada.

g. Željko Pongrac – navodi da će i biti, no ovo je vezano uz muzej naftnog rudarstva.

g. Željko Brezovečki – navodi da je očito da g. Cepetić nije baš pročitao tematiku. Prije svega radi se o muzeju gdje će INA Naftaplin na Petici jedan dio posvetiti svojim rudarskim i onim što ima za bušenje, tornjeve i ovo, a drugi dio Grad Ivanić-Grad osniva svoj muzej koji će biti najvjerojatnije u Parku hrvatskih branitelja, radi se na tome, koji će služiti kao gradski muzej.

g. Igor Cepetić – napominje da mora demantirati g. Brezovečkog jer pročitao je doslovno sve materijale, to je mogao vidjeti i po polugodišnjim izvještajima da je pročitao, no u prijedlogu Odluke se nigdje ne spominje Park hrvatskih branitelja već samo Petica.

Gđa. Laura Voštinić – temeljem Sporazuma o suradnji koji je Grad sklopio sa INA Naftaplinom osniva se naftni muzej, a isti će biti u sklopu općeg regionalnog muzeja u kojeg će jednog dana ući muzej Grada Ivanić-Grada za koji se predviđa da bi mogao biti u zgradi stare škole, ali to još nije riješeno. Sada se osniva ovaj odjeljak naftnog muzeja, a jednog dana će se predvidjeti i osnivanje ostalih muzeja i to je razlog zbog kojeg se muzej naziva opći regionalni muzej.

Prije pristupanja glasovanju utvrđeno je da je sjednici Gradskog vijeća prisutno 14

vijećnika.

Provedenim glasovanjem konstatirano je da je sa 14 (četrnaest) glasova za donesena

**ODLUKA**

 **o osnivanju Muzeja Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**5. TOČKA**

g. Željko Brezovečki – izvijestio je o održanoj sjednici Odbora za izbor i imenovanje koji je na svojoj 9. Sjednici održanoj 3.11.2014. razmatrao prijedloge kandidata za članove Savjeta mladih Grada Ivanić-Grada pristigle po objavljenom Javnom pozivu. Odbor je utvrdio Listu kandidata za članove Savjeta mladih Grada Ivanić-Grada koja je na sjednici dostavljena svim vijećnicima. Ujedno navodi da je na održanoj sjednici Odbora razmatrano 11 pristiglih kandidatura, no dvije su odbačene i to jedan iz razloga što predložena kandidatkinja od strane Udruge Era-vita nije prijavljena na području Grada Ivanić-Grada već u Kloštru Ivaniću, te kandidat predložen od strane Hrvatske laburističke stranke rada iz razloga što njihov kandidat je stariji od 29 godina, a propisano je da u Savjetu mladih ne mogu biti osobe starije od 29 godina.

Zamolio je pauzu u trajanju od 10 minuta kako bi se provelo tajno glasovanje.

g. Krešimir Malec – moli pojašnjenje, obzirom se poziva na Odluku o osnivanju savjeta mladih Grada Ivanić-Grada, u istoj u čl. 4. je navedeno tko smije predlagati kandidate te se navodi da Gradsko vijeće pokreće postupak izbora članova savjeta mladih Javnim pozivom, kandidate za članove predlažu udruge mladih i udruge koje se bave mladima, učenička vijeća obrazovnih ustanova te drugi oblici organiziranja mladih sa sjedištem na području Grada Ivanić-Grada. Podsjeća da do sada nikada nije bila praksa da su političke stranke, čak se nisu prihvaćale kandidature političkih stranaka. Upravo nakana ove Odluke i Savjeta mladih je da to bude Savjet mladih, a ne političkih stranaka. Predlaže, iščitavajući materijale, definitivno nikada nije bila praksa da su tu prisutne političke stranke,da se tako i ovdje učini.

g. Željko Brezovečki – navodi da nigdje ne piše da se ne mogu kandidirati, prema tome sve pravovaljane kandidature odbor smatra važećima i svi koji su navedeni zadovoljavaju propisane kriterije.

g. Željko Pongrac – obzirom se radi o tajnom glasovanju predlaže da svi koji smatraju da ovo nije u redu postupe po savjesti. Glasovanje će se u svakom slučaju provesti.

g. Ilija Krištić – ne zna što bi trebalo drugačije pisati osim što piše, kratko i jasno u čl. 4. Odluke, te je pročitao čl. 4. spomenute odluke. Napominje da su navedeni svi oni koji predlažu i kada budu navedene političke stranke ovdje onda se može dopustiti da su i političke stranke tu, a sada nije ništa drugo navedeno osim udruga, ako je HDZ udruga nema problema.

Stanka 19.58 sati.

Nastavak rada u 20.01 sati.

g. Željko Pongrac – navodi daje po izvršenom uvidu u Zakon i u istom stoji da i pomladak političkih stranaka može biti kandidiran na ovoj listi.

Stanka radi glasovanja.

Početak stanke 20.01 sati.

Nastavak rada 20.11 sati.

Prije pristupanja glasovanju utvrđeno je da je sjednici Gradskog vijeća prisutno 15

vijećnika.

Provedenim tajnim glasovanjem utvrđeno je

 **IZVJEŠĆE**

**o glasovanju za članove Savjeta mladih Grada Ivanić-Grada**

Zapisnik Odbora za izbor i imenovanje prileži zapisniku i čini njegov sastavni dio.

Izvješće prileži zapisniku i čini njegov sastavni dio.

Napomena: Izvješće je u istovjetnom tekstu usvojeno na sjednici Gradskog vijeća.

**6.TOČKA**

g. Dražen Malec – donošenje novog Statuta POU prouzročeno je prije svega promjenom djelatnosti, od 1.9. u POU osnovno glazbeno obrazovanje kao formalno obrazovanje Zakonom o umjetničkom obrazovanju više ne može biti u sklopu POU. Odvajanje je napravljeno i glazbena škola sada se nalazi u OŠ na Žeravincu. Temeljem prije svega toga, i to je osnovno što se u Statutu i mijenja, uz neke manje tehničke nadopune, je zapravo vezano za djelatnost obzirom da osnovna glazbena škola više ne smije stajati pod djelatnostima. Zahvaljuje na pomoći gradskih službi i Odboru za Statut i Poslovnik.

g. Željko Pongrac – Odbor za Statut i Poslovnik razmatrao je predmetnu problematiku i po uvrštenju potrebnih izmjena pozitivno se očitovao o istom.

Prije pristupanja glasovanju utvrđeno je da je sjednici Gradskog vijeća prisutno 13

vijećnika.

Provedenim glasovanjem konstatirano je da je sa 13 (trinaest) glasova za donesena

**ODLUKA**

**o davanju suglasnosti na Statut Pučkog otvorenog učilišta Ivanić-Grad**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima dostavljena u materijalima za sjednicu Gradskog vijeća.

**7. TOČKA**

Gđa. Laura Voštinić- Komisija za utvrđivanje naziva ulica i trgova predlaže da se ulica nasuprot Caginečke ulice na području MO Gornji Šarampov kč.br. 797 imenuje imenom Mala ulica, te imenovanje spojne ulice Jurinčeve i Ulice Milke Trnine i to imenom Ulica Stjepana Grgca.

Gradsko vijeće jednoglasno je prihvatilo održavanje objedinjene rasprave.

**a)**

Prije pristupanja glasovanju utvrđeno je da je sjednici Gradskog vijeća prisutno 13

vijećnika.

Provedenim glasovanjem konstatirano je da je sa 13 (trinaest) glasova za donesena

**ODLUKA**

**o imenovanju ulice na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima dostavljena u materijalima za sjednicu Gradskog vijeća

**b)**

Prije pristupanja glasovanju utvrđeno je da je sjednici Gradskog vijeća prisutno 13

vijećnika.

Provedenim glasovanjem konstatirano je da je sa 13 (trinaest) glasova za donesena

**ODLUKA**

**o imenovanju ulice na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima dostavljena u materijalima za sjednicu Gradskog vijeća

**8. TOČKA**

Gđa. Marija Čehko – uvodno navodi da je Zakon o komunalnoj djelatnosti propisao da se određene djelatnosti od lokalnog značaja mogu proglasiti komunalnim djelatnostima. Predloženom odlukom predlaže se dopuna na način da se komunalnom djelatnošću od lokalnog značaja proglasi slijedeće – premještanje, blokiranje i čuvanje nepropisno zaustavljenih i parkiranih vozila na području Grada Ivanić-Grada, odnosno da se dopuni čl. 3. Odluke o komunalnim djelatnostima. Obzirom je Zakon o komunalnom gospodarstvu propisao na koje načine se može obavljati određena komunalna djelatnost predlaže se dopuna čl. 18. na način da se ova komunalna djelatnost može obavljati putem ugovora o povjeravanju komunalnih poslova, da se može povjeriti određenoj pravnoj ili fizičkoj osobi koje u skladu sa Odlukom o komunalnim djelatnostima se provodi putem javnog natječaja ili javnog poziva.

Prije pristupanja glasovanju utvrđeno je da je sjednici Gradskog vijeća prisutno 13

vijećnika.

Provedenim glasovanjem konstatirano je da je sa 13 (trinaest) glasova za donesena

**ODLUKA**

**o dopunama Odluke o komunalnim djelatnostima**

**na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima dostavljena u materijalima za sjednicu Gradskog vijeća.

**9. TOČKA**

Gđa. Marija Čehko – kako je prethodno premještanje, blokiranje i čuvanje nepropisno parkiranih vozila proglašeno komunalnom djelatnošću, predloženom odlukom uređuje se cjelokupni sustav. Prijedlogom se propisuju načini na koji se premještaju, blokiraju i čuvaju nepropisno parkirana i zaustavljena vozila na području Grada. Propisano je i tko su osobe koje su ovlaštene za davanje ovlaštenja izvršitelju, osobi kojoj će biti povjereno obavljanje poslova, a to su službenici MUP-a PP Ivanić-Grad i komunalni redar u jedinici lokalne samouprave, odnosno prometni redar. Temeljem Odluke o dopunama to je proglašeno komunalnom djelatnošću, a u ovoj Odluci može se uočiti u čl. 2. da je obzirom je to opći akt propisano da se kao komunalna djelatnost može obavljati na sva tri Zakonom propisana načina, a to znači da je obaveza Grada bila s obzirom da se ne zna la++kako će u budućnosti izgledati taj sustav. Kao bitnije iz prijedloga navodi slijedeće - vozila koja su parkirana na javnim površinama, za njih daje nalog komunalni, odnosno prometni redar, da će se mjesto čuvanja automobila utvrditi posebnom odlukom gradonačelnika, te da će se cjenik premještanja, čuvanja i blokiranja vozila utvrditi posebnom odlukom gradonačelnika, a na temelju prethodne suglasnosti MUP-a.

Prije pristupanja glasovanju utvrđeno je da je sjednici Gradskog vijeća prisutno 14

vijećnika.

Provedenim glasovanjem konstatirano je da je sa 14 (četrnaest) glasova za donesena

**ODLUKA**

**o načinu i postupcima premještanja, blokiranja i čuvanja nepropisno zaustavljenih i parkiranih vozila na području Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima dostavljena u materijalima za sjednicu Gradskog vijeća.

**10. TOČKA**

Gđa. Sandra Abramović – predloženom Odlukom o ispravku Odluke o donošenju I. Izmjena i dopuna Urbanističkog plana uređenja UPU-6 zona gospodarske namjene na području Ivanić-Grad i Caginec ispravlja se greška koja je utvrđena u Odluci o donošenju I. Izmjena i dopuna Urbanističkog plana uređenja UPU-6 u poglavlju odredbi za provođenje. Ispravkom se ne zadire u materijalni sadržaj Odluke koja je usvojena temeljem zakonski provedenog postupka već se isključivo u odredbama za provođenje od čl. 6. do čl. 36 Odluke ispravlja dio koji se odnosi na numeraciju članaka koji se mijenjaju ili dopunjuju iz Odluke o donošenju UPU-6, te numeraciju članaka koji su dodani u Odluci o izmjenama i dopuna, na način da se umanjuju za dva redna broja.

Prije pristupanja glasovanju utvrđeno je da je sjednici Gradskog vijeća prisutno 14

vijećnika.

Provedenim glasovanjem konstatirano je da je sa 14(četrnaest) glasova za donesena

**ODLUKA**

**o Ispravku Odluke o donošenju**

 **I. izmjena i dopuna Urbanističkog plana uređenja UPU-6**

**zona gospodarske namjene na području Ivanić-Grad i Caginec**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima dostavljena u materijalima za sjednicu Gradskog vijeća.

**11.TOČKA**

Gđa. Laura Voštinić – Temeljem Zakona o sprječavanju sukoba interesa, članove upravnih tijela i nadzornih odbora trgovačkih društava u kojima jedinica lokalne, odnosno područne samouprave ima dionice ili udjele u vlasništvu predlaže glavnoj skupštini, odnosno skupštini društva predstavničko tijelo jedinice lokalne i jedinice područne samouprave. Odluku o opozivu i izboru članova Nadzornog odbora trgovačkog društva Ivakop d.o.o. donosi skupština trgovačkog društva Ivakop d.o.o. Članovi nadzornog odbora biraju se na razdoblje od 4 godine u skladu s člankom 258. Zakona o trgovačkim društvima. Slijedom navedenog, predlaže se donošenje navedene Odluke.

Prije pristupanja glasovanju utvrđeno je da je sjednici Gradskog vijeća prisutno 14

vijećnika.

Provedenim glasovanjem konstatirano je da je sa 14(četrnaest) glasova za donesena

**ODLUKA**

**o prijedlogu za opozivom i izborom člana Nadzornog odbora trgovačkog društva Ivakop d.o.o.**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima dostavljena u materijalima za sjednicu Gradskog vijeća.

**12. TOČKA**

g. Milivoj Maršić - Gradsko vijeće Grada Ivanić-Grada je dana 12. prosinca 2013. godine donijelo Odluku o davanju suglasnosti na poduzimanje mjera radi rješavanja problematike poslovanja trgovačkog društva Ivaplin d.o.o.. Točkom II. navedene Odluke utvrđeno je kako će se u odnosu na provođenje postupka predstečajne nagodbe trgovačkog društva Ivaplin d.o.o., posebnim odlukama utvrditi konkretne obveze i dinamiku provedbe istih. S obzirom na navedeno, a radi rješavanja problematike poslovanja trgovačkog društva Ivaplin d.o.o., potrebno je odobriti kapitalnu pomoć navedenom društvu i to u predloženom iznosu od 596.959,98 kuna na godišnjoj razini, a što je Gradsko vijeće prihvatilo Odlukom o kapitalnoj pomoći. Dopisom i dokumentacijom dostavljenom u Grad Ivanić-Grad dana 24. listopada 2014. godine, trgovačko društvo Ivaplin d.o.o. zatražilo je isplatu iznosa u visini 862.365,00 kuna kako bi isti podmirili svoje obveze prema vjerovnicima te kako postupak predstečajne nagodbe ne bi bio odbačen.

Prije pristupanja glasovanju utvrđeno je da je sjednici Gradskog vijeća prisutno 14

vijećnika.

Provedenim glasovanjem konstatirano je da je sa 14(četrnaest) glasova za donesena

**ODLUKA**

**o izmjenama Odluke o kapitalnoj pomoći**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima dostavljena u materijalima za sjednicu Gradskog vijeća.

**13. TOČKA**

g. Željko Pongrac – uputio je vijećnicima poziv za sutrašnju Prezentaciju strategije razvoja u 17.00 sati, te navodi da bi bilo dobro da svi učestvuju u tome.

Sjednica Gradskog vijeća Grada Ivanić-Grada dovršena je u 20.30 sati.

Zapisnik sastavila Predsjednik Gradskog vijeća

Nikolina Mužević Željko Pongrac